text:
Tíðindasavn
Kvøldskúlin byrjar eftir heystferiuna
Í komandi viku fara skúlarnir í heystfrí, og nú styttist til kvøldskúlin fer í gongd. Fyrsti undirvísingardagur í Havn verður mánadagin 17. oktobur. Eisini kring ...
Børn og ung røra seg
Leygardagin skipaði ÍSB og Sernám fyri einum barna- og ungdómsdegi fyri blind og sjónveik á Toftum. Tiltakið byrjaði kl 12.00 við upphiting og smáspølum. Børn, ...
London 2012 nærkast
Komandi summar vera Olympisku- og Paralympisku leikirnir í London (stytt OL og PL). Og ítróttaøkini, ið skal hýsa teimum ymisku ítróttagreinunum, eru við at vera ...
Eunice Kennedy Shriver dagur
Í dag- 24. Septembur- vera serstøk hátíðarhald hildin kring allan heimin. Ítróttafólk við menningartarni minnast á ein serligan hátt Eunice Kennedy Shriver, sum andaðist ...
Úrslit frá EIK-cup
Tiltakið EIK-cup hjá ítróttafelagnum Svani var á Eiði leygardagin 17. septembur. Tað var borgarstjórin í Runavíkar kommunu Magnus Rasmussen, ið setti tiltakið. Felagið skipaði fyri ...
Lívligt við Gjógv
Gjáargarður var karmur um eitt tiltak hjá heilafelagnum í farna vikuskiftið, har fólk úr øllum landinum vóru komin saman til hugna, prát og rørslu. Heitt ...
Kvøldskúlin: Skunda tær- enn nøkur pláss eftir
Enn eru nøkur fá pláss eftir til ávís skeið. Heimasíðan, http://www.kvoldskulin.fo/, verður latin upp aftur fyri tilmeldingum komandi fríggjadag kl. 09:00. Tilmeldingin verður opin til ...
Ársins kulasti rørsludagur i Klaksvík
Mándagin 12. Septembur skipaði Javni og ÍSB fyri ársins kulasta rørsludegi. Fyri tíð síðan settu vit okkum í samband við Klaksvíkar býráð at spyrja ...
Smæran skipar fyri kapping í frælsum ítrótti
Eisini ítróttafelagið Smæran skipar fyri eini kapping um vikuskiftið, talan er um frælsan ítrótt. Kappingin verður á Tórsbreyt sunnudagin 18. september kl 14.00 Ítróttafelagið sigur ...
Svanur skipar fyri Eik-cup
Eins og undanfarin ár skipar Svanur fyri Eik-cup og kappingin verður á Eiði. Svanur sigur á heimasíðuni at kappast verður í boccia og í ...
Kvøldskúlin
Nú ber til at melda seg til kvøldskúlan. Á heimasíðuni hjá kvøldskúlanum http://www.kvoldskulin.fo/ ber til at kunna seg um ítróttatilboð, ið eru á skránni komandi ...
Føroya kulasti rørsludagur 2011
Aftur í ár skipa Javni og ÍSB fyri ”Føroya kulasta Rørsludegi”. Tiltakið verður í Klaksvík og er skipað soleiðis, at øll hava møguleika at luttaka. ...
Góð úrslit í FM-kappingini í frælsum ítrótti
FÍF- frælsur ítróttur Føroya- hevur skipað fyri FM í frælsum ítróttir. Og tey fýra Júst, Meiken og Rannvá úr ítróttafelagnum Bragdinum og Kristian Martin (Hvirlan) ...
Áki til World Cup
Áki Joensen hevur luttikið í World Cup í boccia í Írlandi. Talan var um eina harða kapping við bestu boccia-spælararum í heiminum. Í innleiðandi ...
ÍSB í summarferiuni
Skrivstovan verður partvís stongd í summarferiuni. E-postur verður tó lisin við jøvnum millumbilum. Í døgunum 10. til 27. august er stongt, um tit hava ...
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


c: text/html

text:
Ingi Samuelsen
30.06.2015 - 14:03
Ítróttur > Ítróttur > Borðtennis
Føroyska borðtennisliðið tapti tepurt í dag dystin um 5. og 6. plássið í borðtenniskappingini fyri lið.
Mótstøðan Jersey. Vertirnir høvdu als ikki ætlað sær at skula spæla um sekunderar plaseringar í dag, so tað var eitt uppsett lið, sum føroyingarnir møttu.
Men føroyingarnir vóru eisini uppsettir, góvu vertunum skarpan gang, og góvu seg ikki fyrr enn síðsta dyst, so úrslitið gjørdist 4-3 til Jersey.
Teir tríggir føroysku sigrarnir vóru einmansleiki kvinnur (Henrietta Nielsen), tvímansleiki kvinnur (Henrietta Nielsen og Durita Fríðadóttir Jensen) og einmansleiki menn (Fróði Fríðason Jensen).
Liðkappingin er nú av, og nú verður farið undir einstaklingakappingarnar.
Myndirnar eru frá dystinum har Fróði Fríðason Jensen vann 3-2 á Hugo Tupper.

robotstxt: allowed

filter: keep


text:
Í kvøld verður tað Roxette
Svenski superbólkurin tekur í kvøld Summar Festivalin við øllum sínumheimshittum.
Størsta einstaka konsert, ið nakrantíð hevur verið í Føroyum, verður væntandi á Summar Festivalinum í kvøld.
Svenski poppbólkurin Roxette tekur Vágsbø við øllum sínum heimshittum, og spenningurin er sera stórur til framførsluna.
Roxette ferðalagið kom til Føroya í øllum góðum í gjár, og nú verður gjørt klárt til stóru konsertina á Vágsbøi í kvøld.
Roxette hevur seinasta árið ferðast um allan heimin, og tey vildu sera fegin sleppa til Føroya at spæla eisini. Samband hevur verið millum Summar Festivalin og Roxette ígjøgnum fleiri ár, og tað var sjálvsagt, at Roxette kom á landsins størsta tónleikatiltak at spæla.
Í kvøld spæla eisini bólkar sum Frændur, Swangah, Guns4Sale, Sakaris, Signar í Gomrum og Hans Andrias á Summar Festivalinum.


text:
Filmsdagar: Vónbjørt um Tulipanfepur í Amsterdam
Vónbjørt Vang, forkvinna í Rithøvundafelagnum, fer í kvøld at innleiða sýningina við filminum ”Tulipanfepur”
Meining: Landsstýrið brúkar somu pengar hálva triðju ferð
Landsstýriskvinnan í fíggjarmálum vísir óhoyrdan kreativitet í síni sonevndu stýring av føroyska búskapinum
Ársfrágreiðingin hjá Javnstøðunevndini fyri 2016 er klár
Javnstøðunevndin hevur millum annað talað fyri javnari foreldrafarloyvi og kannað javnstøðuhugburðin millum føroyingar
Føroysk mentan á breddan í Brússel
Seinni í ár eru mentanarlig tiltøk á skránni í Brússel við føroyskari luttøku, og tiltøkini fevna bæði um mál og bókmentir, sni


text:
Tilmeldað teg tíðindabræv okkara og fá 5 INSPIRERANDI RÁÐ, sum kunnu hjálpa tær í gongd við at liva títt besta lív.
Vit gleða okkum til framyvir at senda tær inspiratión og góð tilboð um vørurnar í nethandli okkara og kunning um nýggjar tænastur, skeiðir og fyrilestrar innan Neo Feng Shui innrætting.
Til ber at avmarka tíðindaboðini (sí tíðindabólkarnar niðanfyri). Set flugubein í teir tíðindabólkar, tú ynskir at vera við í. :-)
Legg til merkis at fyrstu ferð, tú fært tíðindabrævið, kann tað enda í SPAMM-bakkanum ("uønsket post").
Kanna spamm-bakkan ("uønsket post") sama dag - ella dagin eftir - sum tú hevur tilmeldað teg, tí tú eigur at fáa ein teldupost frá okkum beinanvegin, tá tú tilmeldar teg.


text:
Góður ólavsøkusigur
1. lið28-07-2016 - Helgi Nielsen
Effodeildin, 18. umfar: HB – ÍF 1-0
Okkara spældu ein fínan dyst, men hóast vit høvdu møguleikar til nógv mál afturat, so endaði tað við tí eina málinum, sum hóast alt var nóg mikið til at tryggja okkum trý stig í dag.
Fuglfirðingar komu við stórum sjálváliti í Gundadal í dag eftir avsmurningin, teir góvu klaksvíkingum síðsta sunnudag, men í dag vóru teir ikki serliga vandamiklir. Vit vóru omaná stóran part av dystinum, og longu aftaná umleið 15 minuttir fingu vit hol á, tá Ari Mohr Olsen í góðari støðu setti høvdið undir bóltin og stýrdi honum í málið hjá Eliasi Rasmussen.
Eftir hetta høvdu vit eitt hav av møguleikum, men tað tykist vera trupult hjá okkara monnum at taka seg saman og avslutta móti málinum. Tað bleiv trillað og trillað, men alt ov sjálvdan endaði tað við eini roynd móti málinum hjá væl upplagda Eliasi Rasmussen. Eg havi noterað tvær ordiligar royndir frá ÍF móti HB-málinum. Tað var í 52. minutti, tá Clayton sendi eitt gott skot móti málinum, men Teitur vardi fyri, og so var tað í 82. minutti, tá sera gott skot varð sent hart móti málinum hjá HB, men Teitur fekk boksa uppum.
Manglandi effektiviteturin hjá okkum gjørdi, at tað bleiv eitt sindur kroyst móti dystarenda, men vit kláraðu at halda tørn og tryggjaðu okkum harvið trý sera týdningarmikil stig. Okkara stríddust sera væl allan dystin og eiga rós fyri tað. Vit skulu tó arbeiða meira við at avslutta, so sær tað bara heilt gott út. Næsti dystur verður sunnudagin 7. august, tá TB vitjar. Tað gleða vit okkum til.
Vit gera ikki meira burturúr frásøgnini beint nú, ti ólavsøka er. So fáa vit at síggja, hvussu verður seinni. Góða óavsøku!
KOYR Á, HB!!!!
HAGTØLINI (dómaraseðil ikki tøkur enn)
Effodeildin, 18. umfar hósdagin 28. juli 2016 Ólavsøkuaftan kl. 19.00 í Gundadali
HB – ÍF 1-0 (1-0)
1-0 Ari Mohr Olsen 13’
Liðið: Teitur M. Gestsson – Ári Mohr Jónsson, Fróði Benjaminsen, Jóhan Troest Davidsen (liðsk.), Jógvan Rói Davidsen, Christian R. Mouritsen, Tróndur Jensen, Magnus Egilsson (Pál Mohr Joensen ??), Teit Jacobsen, Bartal Wardum (Adrian Justinussen ??), og Ari Mohr Olsen (Øssur Dalbúð ??)
Óbrúktur eykaleikari: Niklas Thomsen
Gult kort: Tróndur Jensen og Teit Jacobsen
Á beinkinum: Jan Dam, Albert Ellefsen, Tróndur Vatnhamar, Heðin Weihe og Uni Nielsen
Dagsins maður: Tróndur Jensen
Dómari: Kári á Høvdanum
Hjálpardómarar: -
4. dómari: Petur Reinert
Myndir: Rakul Hansen


text:
"Most Liveable City" (fø. Besti býur at búgva í) er eitt yvirlit ið árliga verður gjørt av the Economist Intelligence Unit. Hetta yvirlitið er júst blivið kunngjørt fyri 2017. Yvirlitið tekur ymsar faktorar við í metingarnar ið verða gjørdar, tá hesir býirnir skulu finnast. Millum annað stabilitet, heilsuskipan, mentan, umhvørvi, útbúgving og infrakervi.
Teir topp tíggju býirnir á listinum, eru ikki nógv broyttir tey seinastu árini. Sjey ár á rað hevur australski býurin, Melbourne, ligið nummar eitt. Nummar tvey og trý eru Wien í Eysturríki og Vancouver í Kanada. Sum heild klára australskir og kanadiskir býir seg væl, bæði lond hava tríggjar býir í part á listanum.
Á heimasíðuni hjá CNN verður greitt frá, at tá hugt verður eftir býum niðanfyri topp tíggju listan, eru nógvar broytingar í hvussu teir ymsu býirnir klára seg. Millum annað eru báðir býirnir, Stokkholm og Manchester, dottin nøkur pláss niður. Hetta vegna terrorálop í báðum býunum.
Harafturímóti eru báðir býirnir, Reykjavík og Amsterdam farnir nøkur pláss upp. Reykjavík vegna økta ferðavinnu og Amsterdam vegna minkandi kriminalitet.
Her er topp tíggju listin:
1. Melbourne, Australia
2. Wien, Eysturríki
3. Vancouver, Kanada
4. Toronto, Kanada
5. Calgary, Kanada
6. Adelaide, Australia
7. Perth, Australia
8. Auckland, Ný Sæland
9. Helsinki, Finnland
10. Hamburg, Týskland
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Hóast HB II í skrivandi stund bara hevur vunnið seks stig, er helst lagið gott, tí hesi eru vunnin í tveimum teimum seinastu dystunum. Ávíkavist við 4-1 sigri á AB II og 4-2 sigri á NSÍ II.
Smá tap til FC Suðuroy, KÍ og oddaliðið EB/Streym umframt stórtap móti GizaHoyvík, eru úrsltini higartil. Komandi dystur hjá okkara monnum er móti B71.
Annars ber til at síggja meira um kappingina hjá U18 dreingjum her. og hjá 1. deild menn her.
U18 dreingir hjá okkum hava fingið eina frálíka byrjan. Í ár er kappingin býtt í tveir bólkar. Vit eru saman við Víkingi, 07 Vestur, KÍ a, GizaHoyvík og NSÍ b.
Okkara ungu menn hava ikki gjørt mætari enn at vinna allar fimm dystirnar higartil við málúrtøkuni +38 (41 - 1). Hetta má sigast at verða sera væl frágingið, og tað fegnast vit sjálvandi almikið um.
Mánakvøldið var tað KÍ sum fekk oyruni í maskinuna. Daniel Johansen (tvey), Adrian Justinussen, Martin Dam og Ari Mohr Olsen skoraðu okkara mál.
Turið Láadal Sejersdóttir, okkara frálíka "altmulig" kona í HB-húsinum dugir ikki bara at binda, men hevur her klikkt eina rúgvu av góðum myndum. Njóti tær.


text:
Kiran Jóanesarson
12.03.2016 - 10:05
Stásiliga uppsjóvarskipið, ið føroyingar í Hirtshals hava latið byggja er nú komið til Hirtshals.
Ruth varð doypt og yvirtikin í Skagen í gjár, har skipið er bygt.
Føroyingarnir Mikkjal Godtfred og Hans Jacob Petersen skulu føra nýggju Ruth. Nær farið verður fyrsta túr er óvist.
Nýggja Ruth kostaði umleið 250 mio krónur at byggja, og skipið er sera nútímans. Ruth er heimsins fyrsta skip, ið hevur møguleikan at fiska við tveimum trolum.
Í samband við at nýggja Ruth er komin til Hirtshals fyri fyrstuferð, verður høvið at síggja skipið frá kl.11-16 í dag.
Lesast kann meira um nýggju Ruth her.
Næsta skipið, ið verður latið eigarunum frá Karstensens Skibsværft í Skagen er nýggi Beinur, sum familjan Tindskarð og Gunnar Nolsø lata byggja. Nýggi Beinur skal latast eigarunum í summar.


text:
Orð: Ellen H. Willis
Lag: Anna B. Warner
Týtt: Victor Danielsen
1. Eg legði alt á Jesus einaferð,
mína synd og alt, meg tyngir her,
tá í trúgv á trænum eg hann sá,
sá, mín neyð so tung á honum lá;
:,: mær frá hjarta byrðin burtur svann,
frið eg fann. :,:
2. Eg leggi alt á Jesus; hann so milt
tekur burt alt beiskt, ger sinnið stilt;
og hans smíl kann gylla tár so mong,
oyðin hagi verður blómuong;
:,: leggi eg meg veikan við hans bróst,
alt er ljóst. :,:
3. Eg leggi alt á Jesus og kann tá
tryggur hvíla, hvat so henda má;
vónin hevur ankrað, funnið frið,
stilla, góða havn hans hjarta við;
:,: tað er himmalsk hvíld at vera har,
honum nær. :,:
4. Áh, troytta Guds barn, legg tó alt á hann,
sig tú honum alt, teg tyngja kann!
Í hans hondum hongur verðin øll,
burt sum støv hann blæsur oyggjar, fjøll;
:,: kanst tú siga tá, hann kennir ei
tína leið? :,:


text: Eg havi ynskt mær klassisku Chloé parfumuna leingi. Kortini havi eg ivast ov nógv til sjálv at keypa hana - fari eg at brúka hana, er hon pengarnar verd, hvussu angar hon á mær, hvussu heldur hon ígjøgnum dagin; nokk av spurningum til at útseta avgerðina. Men avgerðin varð skjótt tikin tá eg sá henda pakkan við mini-fløskum av fýra ymiskum Chloé parfumum á flogvøllinum á veg til Føroyar. Nú ber til at royna tey ymisku sløgini, og ein sovorðin lítil fløska er drúgv. Higartil dámar mær sera væl See By Chloé


text:
Landaøki, ið nú er Bulgaria, hevur mestsum alla tíð sína staðið í skugganum av sterku grannum sínum. Bæði grikkar, rómverjar og turkar hava rátt her, og frá 1944 til 1989 var Bulgaria partur í kommunistiska Eysturevropa. Mesta fólkið er bulgarar; lítil partur turkar og makedónar. Síðan 1989 hevur ein liður fram ímóti fólkaræði og at umskipa búskapin verið at skifta ríkisriknu stórgarðarnar sundur í smáar garðar. Nógv hevur eisini verið gjørt at fáa útlendsk ferðafólk at koma til gomlu býirnar og til strendurnar við Svartahav.
Fleiri enn ein millión fólk býr í høvuðsstaðnum Sofia. Býurin er týðandi ídnaðarmiðdepil, og bæði á láglendinum og í hálendinum uttan um býin hava bøndurnir nógv dýrahald. Mangir gamlir og vakrir bygningar eru í býnum, t.d. Alexander Nevsky-kirkjan, bygd teimum russisku hermonnum til minnis, ið róku turkar úr Sofia í 1878. Vegakervið í Bulgaria er gott. Í Sofia koyrir meginparturin av fólkinum í tráðbussum.
Jarnmálmurin og kolið í Bulgaria eru ikki so góð, sum krevst at gera jarn, ið kann nýtast í tungídnaðinum. Fyrr keypti Bulgaria jarn, kol og olju bíliga úr Sovjetsamveldinum, men nú má hetta verða keypt á fría marknaðinum. Seinastu árini hevur Vesturevropa lænt Bulgaria nógvan pening at umskipa og menna ídnaðin, t.d. telduídnaðin. Klædnaídnaður og matvøruídnaður eru tyðandi vinnuvegir.
Ikki langt frá býnum Kazanluk, heilt norður at Balkanfjøllum, er Rósudalur. Her eru stórar rósueingir. Í lýsingini hvønn morgun í mai og juni fara fólk at henta rósuknubbarnar á damask-rósuni. Hentað verður bara í lýsingini, áðrenn sólin rísur og turkar oljuna úr krúnubløðunum. Rósurnar verða fyltar í sekkir og fluttar í asnavognum til verksmiðjur, ið vinna oljuna úr teimum. Oljan, nevnd attar, verður nýtt til luktilsi. Á hvørjum ári, tá ið rósu-grøðin er heystað, er stór veitsla.
Fólkið hevur altíð lagt dent á at goyma gamlar bulgarskar siðir. Tí hava mangir býir sínar sermerktu stevnur við tónleiki og skrúðgongu. Siður er mangastaðni, at stevnufólkini lata seg í skreytbúna og gekkaskort, ið tey sjálvi hava gjørt.
Rumenia og Bulgaria eru rættiliga lík lond. Donau er mark ímillum londini næstan heilt eystur at Svartahavi. Lendið fram við Donau er av bestu landbúnaðarjørð; og bæði í líðunum í Karpata-fjøllum og í Balkanfjøllum eru stórir eiki-, furu- og grannskógir. Bæði londini hava sjóvegis skipasamband við umheimin um Svartahav. Til dømis hava býirnir Constanta í Rumenia og Burgas í Bulgaria í øldir verið stórir altjóða havnabýir.
Vakra náttúran og fjølbroytta fólkalívið hava gjørt Rumenia til væl umtókt ferðavinnuland. Søgnin um Drakula greiva, ið var úr skógarlandinum Transsylvania, dregur mong ferðafólk hendavegin, tí at fólk vilja sleppa at síggja borgina, hann skal hava búð í. Í báðum londum er ferðavinna bæði summar og vetur.
Stórir partar av Bulgaria eru velt jørð. Fyri sunnan, í Maritsadali, dyrka tey nógv tubbak til útflutnings. Í Rumenia er høvuðsgrøðin mais, hon verður dyrkað at eta og at brenna. Sumstaðni í báðum londum vaksa vínber ógvuliga væl.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Sofia
Vídd: 110.910 km2
Fólkatal: 7.639.000
Alment mál: bulgarskt
Átrúnaður:
kristindómur 85%, islam 13%, jødar 1% og aðrir 1%
Stýrirlag: fólkaræði, fleirflokkaskipan
Gjaldoyra: Lev (BGN)


text:
Føroyameistarastevnan og juniormeistarastevnan 2010 var sum kunnugt eisini evstamark fyri úttøku til ÉM, EJM, NMU og Small States, sum verða í Budapest, Helsinki, Drammen og Hafnarfirði í summar. Til EM og EJM vóru kravtíðir ásettar, sum svimjararnir skuldu klára í seinasta lagið á FM/JM 2010, meðan Svimjisambandi til NMU og Small States vildi senda teir 8 svimjarar til hesar báðar kappingar, sum kláraðu hægstu FINA stig í einari kapping á FM/JM 2010 ella MU 2010, og har svimjararnir til NMU høvdu aldur til kappingina.
Continue reading Hóparnir til altjóða kapping í summar funnir


text:
Higartil í ár hava 1104 grindahvalir lagt beinini og sum vórðu mettir til 8.302 skinn ella 415 gyllin og 2 skinn.
Størsta grindin var í Fuglafirði og var uppá 267 hval. Flestu grindirnar vóru í Sandavági, har tríggjar grindir á tilamans 265 hvalir løgdu beinini.
Ein flokkur við hvítskjórutum skpringarum var eisini hildin til í Hvalba.
Yvirlitiđ fyri 2013
Tilsamans 11 grindir
viđ 1.104 grindahvalum upp á 8.302 skinn ella 415 gyllin og 2 skinn
Tilsamans 1 flokkur viđ 430 hvítskjórutum springarum.
Enn er mřguleiki fyri eini jólagrind, men sum veđriđ hevur háttađ sćr, so er tađ lítiđ sannlíkt. Livst so spyrst.
heimildir: Fřroya Náttúrugripasavn - Dorete Bloch.


text:
Løgtingsins umboðsmaður hevur viðgjørt eina klagu um handfaringina hjá Hvalbiar kommunu av eini áheitan um innlit í málið um at byggja nýggjan barnagarð í kommununi. Kommunan boðaði beinanvegin klagaranum frá, at innlitsáheitanin fór at verða avgreidd tvær vikur seinni, men hóast hetta og fleiri áminningar frá klagaranum, tók tað kommununi meginpartin av einum ári at avgreiða innlitsáheitanina. Umboðsmaðurin metti hvørki vavið á skjølunum ella umstøðurnar í málinum kunna umbera, at tað tók kommununi so drúgva tíð at avgreiða innlitsáheitanina. Umboðsmaðurin gevur tí Hvalbiar kommunu eina álvarsliga átalu fyri at lata innlitsáheitanina liggja óavgreidda meginpartin av einum ári.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Um áttatíðina í morgun hendi ein syrgilig ferðsluvanlukka, sum hevur kravt eitt mannalív. Ferðsluvanlukkan hendi á Hvítanesvegnum í Hoydølum, har sum ferðsluoyggjarnar eru.
Løgreglan fekk fráboðanina um ferðsluvanlukkuna kl. 8.14. Talan var um ein skutara og ein vøruvogn, ið stoyttu saman.
Ambulansa og politi vóru skjót á staðnum, og førarin á skutaranum bleiv fluttur á Landsjúkrahúsið. Seinni var staðfest, at hesin var deyður av løstinum hann fekk. Talan er um ein 48-ára gamlan mann.
Avvarðandi eru kunnað, upplýsir vaktleiðarin.
Løgreglan ger kanningar í málinum.


text:
Innsent
26.04.2017 - 06:35
Flagdagshald var í Áarstovu í Århus í gjárkvøldið, har væl av føroyingum vóru komnir saman.
Føroyingafelagið bjóðaði leskiliga fiskasuppu, og eftir hendan bitan førdi Tummas Kannuberg fram røðu. Røðan í sín fulla líki er endurgivin her:
"Góðu áhoyrarar, góðu landsmenn.
Tað er mær ein gleði og ein heiður, at kunna bera flaggdagsrøðuna fram í ár. Eg takki eisini fyri álitið, sum mær er litið til.
Tað er ein sermerkt gleði at hátíðarhalda flaggdagin í dag. Vit eru langt av landið skotin, og nú føroyingar savnast í riðlum í bygdum og býum fyri at heiðra Merkinum, ein slíkan dag gerst heimlongsilin eina tonn verri. Tí er tað av sonnum ein kensla av fagnaði at standa millum sínar landsmenn í dag og kunna vera saman um tað, ið er eyðkenni fyri okkara fólk og tjóð.
Í dag er tað eitt annað huglag millum føroyingar enn fyri bert fáum árum síðani. Orð sum fólkavøkstur og búskaparlig framgongd vóru merkt av dapurskygni. Flaggdagsrøðurnar, ið vórðu hildnar vórðu merktar av teimum avbjóðingunum, sum tað føroyska samfelagið stóð yvir fyri; stagneraðum fólkavøkstri og búskaparligari afturgongd. Sum ein lítil tjóð og fólk vórðu vit fyri fáum árum síðani merkt av einari fíggjarligari kreppu, sum loypti ein hvøkk á alheimssamfelagið.
Í dag kunnu vit fegnast um, at vend er komin í. Føroyingurin hevur ferð eftir ferðprógvað ígjøgnum søguna, at hann tekur ábyrgd, hann torir at seta sær høg mál, føroyingurin er framsøkin. Hann, ið einki váðar, hann einki vinnur, og ein slíkur hugburður hevur beint samfelagið á røttu kós.Tískil kunnu vit vera errin av, at fleiri enn 50.000 føroyingar búleikast í Føroyum í dag. Eitt dømi um hetta er ein grein, ið Hagstova Føroya legði út á heimasíðu sína tann 10. apríl við yvirskriftini “Trivaligur vøkstur í lønargjaldingum seinastu tveir ársfjórðingarnar”. Grafurin í greinini, ið vísti vøksturin frá 2010 til í dag, elur bjartskygni fyri Føroya land. Ein onnur grein frá 19. apríl ber heiti “Stórur vøkstur í innflutningi og útflutningi”, ið aftur er eitt dømi um, at tann føroyski búskapurin sær bjartskygdur út. Føroyar eru smáar, og tað kann ganga skjótt báðar vegir, men í øllum føri eru føroyingar arbeiðssamir og fúsir at faratil verka, so at landið altíð er í menning.
Landið er ikki fullkomið, og vit kundu øll hvør í sær borið fram hugsjónir og ynski , hvussu Føroyar skuldu sæð út og ment seg. Har eru vit ymisk, og vit eru øll ymisk í viðvíkjandi politiskum og átrúnaðarligum tilknýti, men tað, at tað gongur landinum og føroyingum væl, kunnu vit hátíðarhalda í felag. Vit kunnu øll standa saman um Merkið okkara merki, sum er okkara sereyðkenni út í heim. At føroyingurin hevur tikið Merkið til sín og enn er stoltur av tí, kom staðiliga til sjóndar á ólavsøku í fjør, tá ið Merkiðveittraði við bláum í staðin fyri einum reyðum krossi á millum annað Børsen í Keypmannahavn og við dómhúsini í Havn. Tað rakti eina nerv íokkum øllum, og tað gjørdist greitt, at Merkið, ið gjørdist okkara tjóðarmerki tann 25. apríl í 1940, er ímyndin av okkara samleika, og tískil hevur krav upp á eina tignarliga viðferð.
Merkið er tískil meira enn ein dúkur, sum veittrar á eini stong, sum skal nýtast fyri at skiljamillum okkum og aðrar tjóðir. Merkið er eitt súmbol, eitt tekin um okkara felags samleika, ikki bert millum føroyingar, men eisini tey søguligu bondini millum tær norðulendsku tjóðirnar. Litirnir eru teir somu, sum eru í tí íslendska og tí norska flagginum, ið vísa eina felags søgu heilt frá víkingatíðini. Krossurin stendur sum ímyndin av tí kristnu trúnni og teimum virðum, sum eru grundarlag fyri tjóðina. Hesum kunnu vit vera stolt av, og vit eiga ikki at smæðast við okkara arv.
Tað er tó skilligt, at fólk í dag eru eitt sindur varin við at ov tjóðskaparligur ella national. Tað er ein flóðalda av tjóðskaparligum rørslum í øllum vesturheiminum í dag, sum klíva tjóðir og skapa órógv. Vit hava sæð vesturheimin skift ham hetta seinasta árið við Trump, Brexit, framgongd hjá PVV í Hollandi, og nú stendur tað franska fólkið við einum vali millum Macron og LePen.
Tó meti eg, at í hesum føri eru tann føroyski tjóðsskapurin annarleiðis enn aðrastaðni. Hann er ikki eins og í Evropa ekslusivur men savnandi, tí vit eiga øll somul lut í honum. Føroyar hava tó enn langt á mál, tá ið tað ræður um at innlima fólk frá øðrum tjóðum í okkara samfelag. Tískil er tað gleðiligt, at fleiri tiltøk sett í verk hetta seinasta árið fyri at taka ímóti fremmandum, ið ynskja at gerast ein partur av tí føroyska samfelagnum; Klaksvíkar kommuna hevur orðað sær ein integratiónspolitikk, og tann føroyska fólkakirkjan hevur sett eina integratiónsnevnd. Tað er ein vaksandi tilvitan um, at tey fremmandafólk, sum koma til Føroya, hava nógv at bjóða okkara samfelagi, og at tey kunnu viðvirka til at breiðka okkara sjónarring í mangar mátar. Vit útisetar her í dag vita, hvussu tað er, at búleikast í einum fremmandum landi, og hvussu týdningarmikið tað er at verða væl móttikin.
Latið okkum tí halda fast um, at Merkið, okkara tjóðarmerki, ikki er ein kíli, ið skapar skilnað millum menniskju sum “vit” og “tit”, “okkum” og “tykkum”. Men latið okkum halda fast við, at Merkið veittrar fyri øllum føroyingum óansæð húðarliti, politiskum og átrúnaðarligum tilknýti. Og latið Merkið minna okkum á, at vit eiga eina ríka mentan, eitt mál og eitt trygt virðisgrundarlag, sum skal varðveitast og verjast. Tað hevur tænt okkum væl, og má tað framhaldandi tæna og eyðkenna tey komandi ættarliðini av føroyingum.
Til seinast vil eg enda við at lesa eitt ørindi frá sanginumBoðar tú til allar tjóðir, sum Jóannes Pæturson yrkti á sinni, ið er okkum ein áminning um til okkum at halda fast í tí, sum vit hava fingið frá forfedrum okkara.
Um nú nýggjar øldir líða,
halt á somu leið várt starv,
at vit ikki lata svíða
dugnaloysi til hin arv,
sum vit ervdu fedrum av;
tá skal lyftið, sum tú gav,
allan aldur Føroyum tryggja
føroyingunum her at byggja.
Takk fyri at tit lýddu á."
Sent inn frá Føroyingafelagnum í Aarhus


text:
Frálík útigudstænasta
Ymiskt31-05-2013 - Jónfinn Petursson
Annan hvítusunnudag varð skipað fyri útiguðstænastu í Gundadali. GHM og Havnar Hornorkestur spældu undir, eins og gentukórið í missiónshúsinum eisini luttók.
Tryggingarskýlið var á tremur við fólkið, eins og bæði HB- og B36-húsið vóru væl fylt upp. Gudstænastan var leidd av Una Næss, dómprósti.
Vit fingu nøkur góð orð, har allir prestarnir í býnum fingu nakrar minuttir í part, umframt góðan sang frá gentunum og frálíkum undirspæli til vanliga sálmasangin.
Aftaná gudstænastuna royndu prestarnir seg við forkunnugari brotssparkskapping, og tá tað var fingið frá hondini - við rungandi lógvabrestum - varð bjóðað til góðan drekkamun til bæði børn og vaksin í HB-húsinum.
Samanumtikið ein góð og sera hugnalig løta í góðari samveru við stívliga 2000 fólkum.
Myndir: Rakul Hansen


text:
Sjúklingahotellið hevur latið eina kanning gera, fyri at fáa eina støðumynd av tænastuni á staðnum.
119 fólk sum hava búð á Sjúklingahotellinum ávíst tíðarskeið í ár hava svarað spurningum um, hvussu tey eru nøgd við praktiska kunning, mat, reingerð, sjúkrarøkt v.m.
Yvirorðnaða úrslitið vísti høgt nøgdsemi við tænastuna. Møguleiki var fyri at koma við viðmerkingum til annað enn settu spurningar, og komu fleiri viðmerkingar til betringar innan ávís øki, sum Sjúklingahotellið hevur tikið til sín.
Til ber annars altíð at senda okkum rís ella rós á ls@ls.fo ella á info@hoteltorshavn.dk


text:
Bókakafé við Kim Simonsen
Bókakaféirnar halda áfram á Býarbókasavninum í 2014. Fyrsta bókakaféin í ár verður hóskvøldið 6. februar kl 19.30. Hesaferð er tað Kim Simonsen, sum í samrøðu við Ivan Niclasen fer at práta um bókmentir, bókmentarák og nýggja savnið “Hvat hjálpir einum menniskja at vakna ein morgun hesumegin hetta áratúsundið”.
Savnið er eitt sansandi savn av tekstum og yrkingum við hørðum og melankolskum myndum, ið ganga teirra egna veg, bæði tá tað kemur til at bróta við genrur, og tá tað kemur til at víðka hugtakið um, hvat eitt modernað yrkingasavn kann vera. Savnið er soleiðis eisini ein samanhangandi eind, uttan at partarnir eru tengdir at hvørjum øðrum. Í savninum eru eisini fitt av plansjum og fotomyndum.
Við at blanda persónligar minniskendar upplivingar við søguligari lívfrøði og m.a. stjørnufrøði spælir náttúran ein annarleiðis leiklut gjøgnum hetta savn líkasum tíðin og tilvitið um, at alt endar. Í savninum eru eisini savnandi og endurkomandi myndir, so sum sjógvur og vøtn.
Savnið er í fýra pørtum og telur 93 blaðsíður. Mentunargrunnur Studentafelagsins er útgevari. Kápumyndin er ein anatomisk plansja, teknað í 1756 av Albrecht von Haller úr verkinum Icones anatomicae.
Kim Simonsen er høvundur, mag.art og ph.d. Býr í Keypmannahavn og frá 2014 og fram eisini í Amsterdam. Útgávur: Dreymar um opin vindeygu (2003), Kodakmyndir frá sjeytiárunum (2005) og Náðisólin (2006) – allar útkomnar á Mentunargrunni Studentafelagsins. Hann er útgivin í tíðarritum og í týðingum á m.a. enskum og hálenskum.
Býarbókasavnið
Tórshavnar kommuna
Niels Finsens gøtu 7, 100 Tórshavn
Tel 302030
OMR


text:
Valerie Thornber á lítla basinum, ið gróðursetir søgur. Niðast er orðið WordWall skrivað á veggin (Myndir: Birgir Kruse)
Í sanginum Words hjá Bee Gees verður sungið um orð, og bara orð. Tí orð eru alt, eg eigi, sigur sangurin. Shakespeare er kanska eitt sindur meira firtin og ótolin, tá hann sipar til orð og aftur orð í Hamlet. Men orð eru í mangar mátar sjálvt støðið undir tí at halda skúla. Tað heldur Valerie Thornber, sum einsamøll stendur á tveimum fermetrum í ørandi meldrinum av potensierandi tøkni á loftinum í Olympia. Har kunnar hon um GrowStoryGrow, sum eru einfaldar samvirknar søgur á fleiri málum. Ein áminning at skriva á veggin millum allar teldurnar. Og soleiðis eitir ein fyritøka: WordWall.


text:
Fíggjareftirlitið á regluligari eftirlitsvitjan í BankNordik
08-12-2017
BankNordik hevur fingið viðfestu frágreiðing frá Fíggjareftirlitinum í sambandi við regluliga eftirlitið av føroyska, danska og grønlendska virksemi samtaksins, sum varð framt í august og september í ár.
Í roknskapinum hjá BankNordik fyri 3. ársfjórðing 2017 er longu lagt upp fyri teimum viðurskiftum, sum verða nevnd í frágreiðingini, og sum hava ávirkan á úrslit og kapitalviðurskifti samtaksins. Í hesum sambandi verður dentur lagdur á at:
- Fíggjareftirlitið ikki metti at nýggjar niðurskrivingar vóru neyðugar. Tó varð BankNordik biðin um at niðurskriva høvuðssæti bankans í Tórshavn við 16,7 mió. kr., sum nú er bókað til 62 mió. kr. Niðurskrivingin varð íroknað úrslitið fyri 3. ársfjóðring.
- Hækkingin av individuella solvenstørvinum við 0,1 prosentstigum til 9 % er somuleiðis íroknað roknskapin fyri 3. ársfjórðing.
- Onnur viðurskifti verða tikin til eftirtektar og tillagað í næstum.
BankNordik er av Fíggjareftirlitnum tilnevndur SIFI-peningastovnur, og sum nevnt í frágreiðingini, verða fleiri kapitalkrøv stigvíst sett í verk komandi árini. Harumframt verða NEP-krøv bankans væntandi ásett og kunngjørd í komandi árið. BankNordik fer í tí sambandi, sum eisini áður fráboðað, at endurskoða kapitalmálini fyri samtakið.
- Yvirskipað eru vit samd í teimum eygleiðingum, sum Fíggjareftirlitið leggur dent á. Orsakað av skynsomu útlánssamanseting bankans hava vit framhaldandi ein lágan solvenstørv, og vit eru fegin um góðu kredittgóðskuna á øllum trimum marknaðum, sigur Árni Ellefsen, forstjóri í BankNordik.
Les frágreiðingina hjá Fíggjareftirlitinum.
‹ Aftur


text:
Heldin heldur Talgildu Føroyar saman
Við Heldini kunnu stovnar, kommunur og virkir trygt og ómakaleyst veita talgildar tænastur sínamillum.
Umvegis Heldina fæst atgongd til grunddáta, soleiðis at partarnir sleppa undan at viðlíkahalda teirra egnu útgávur av persóns-, adressu-, virkis-, fastognar-, matrikul- og kort-upplýsingum.
Heldin ger tað gjørligt at veita tænastur skjótt, lætt og rætt:
- Óneyðugt at lata somu upplýsingar fleiri ferðir
- Gjørligt at avgreiða síni viðurskifti á einum stað uttan at renna frá Peri til Pólinu
- Møguligt at síggja alt, sum er skrásett um teg
- Innlit í hvør hyggur eftir upplýsingum um teg
Við Heldini er einfalt at veita tænastur til borgarar og virkir sum um tað almenna var ein heild. Heldin heldur Talgildu Føroyar saman.
Upprunin til orðið
Ein held er ein klingra av veðrahorni ella viði, ið frá gamlari tíð hevur verið brúkt at bera hoyggj. Reip verða knýtt í heldina og bundin um byrðuna, sum soleiðis hongur saman. Við eini held ber til at bera meiri.
Tøkni
Heldin brúkar somu tøkni sum X-Road í Estlandi og aðrastaðni. Sama loysn verður brúkt til samskifti tvørtur um landamørk.
Talan er um eina miðspjadda loysn, har einstøku partarnir innanhýsis kunnu nýta ta tøkni, tey hava hug til, men har samskiftið millum partarnar er standardiserað. Soleiðis ber til hjá stovnum, kommunum og virkjum at brúka verandi veitarar og loysnir, tó at tey mugu tillaga samskiftið við aðrar stovnar samsvarandi Heldar-leistinum.
Ikki er neyðugt hjá øllum at knýta seg í beinan vegin, tó at roknast kann við, at tey, ið hava týdningarmestu grunddáturnar, verða biðin um at vera millum tey fyrstu at knýta seg í, soleiðis at hesar verða tøkar hjá hinum pørtunum.
Tey, ið knýta seg í, gera tað við einum talgilt prógvi frá einum lykladepli. Hetta prógv verður brúkt til trygt at brongla samskiftið og vátta samleikan hjá stovninum, kommununi ella virkinum. Eftir ætlan verður hetta sami lykladepil sum tann, ið verður brúktur til talgildan samleika hjá einstaklingum.
Umsiting
Heldin verður umsitin av einum lítlum toymi, sum:
- viðger umsóknir frá stovnum, kommunum og virkjum um at knýta seg í Heldina
- stýrir, hvør hevur atgongd til hvørjar tænastur undir hvørjum treytum
- eftirkannar, at treytirnar støðugt verða hildnar
- stendur fyri trygdini
- veitir ráðgeving og hjálp
Umsóknir um at knýta seg í Heldina og veita tænastur til aðrar stovnar, kommunur og virkir skulu góðkennast bæði av Heldardeplinum sjálvum og av Dátueftirlitinum. Atlit skulu eisini takast til krøvum frá Hagstovuni og Landsskjalasavninum.
Heldardepilin sær, hvør samskiftir við hvønn, men sær ongantíð innihaldið av samskiftinum.


text:
Burhan G á Okkara Tórsfest 2018
Fleiri spennandi útlendsk og føroysk nøvn fara á pall á Vaglinum í Havn leygarkvøldið 21. juli, tá Tórshavnar Ítróttarráð...
Oscar 2018: Hesi eru tilnevnd
Í dag var kunngjørt hvørji eru tilnevnd til Oscar-virðislønirnar í ár.Oscar-virðislønirnar verða handaðar sunnukvøldið...
Netflix vinnur sær nógvar milliardir
Aftaná at hava framleitt røðir sum "Stranger Things", "The Crown" og "Black Mirror", gongur tað rættiliga væl hjá...
Neil Diamond steðgar konsertferð vegna Parkinson
Heimskendi tónleikarin Neil Diamond noyðist at gevast við sínari konsertferð vegna Parkinson. Ætlanin var at hann skuldi...


text:
Frank Lloyd Wright
Frank Lloyd Wright (8. juni 1867 – 9. apríl 1959) var ein amerikanskur arkitektur, indrætningsekspertur og útbúgvin námsfrøðingur. Hann hevur teknað yvir 1000 tekningar av bygningum og hvussu tey eru innrættaði, av teimum blivu gott 500 bygdir, og teir møblar ið vóru teknaðir til bygningarnir vóru eisini gjørdir. Hann hevur teknað hús, ið passa til náttúruna og til tey fólk ið hann teknaði húsini til, um tað t.d. var ein persónur ið var sera vinarligur, so teknaði hann ein bygning uttan spísk horn, hetta sæst t.d. í Fallingwater. Hann var eisini stjóri á einum arkitektaskúla.
Frank Lloyd Wright verður sæddur sum ein av teimum mest týðandi arkitektunum í fyrru helvt av 20. øld.


text:
Neyðugt við størri rásarúmi á uttanríkisøkinum
Dan Klein --- 11.01.2018 - 08:45
FUNDUR: Í løtuni eru fleiri dømi um, at uttanríkispolitiska lógin forðar okkum í at leggja uttanríkispolitiskar ætlanir eftir egnum tørvi, heldur løgmaður.
Tað er neyðugt at taka burtur avmarkingarnar í uttanríkispolitisku lógini, so at Føroyar kunnu røkja síni áhugamál úti í heimi. Hetta var boðskapurin hjá Akseli V. Johannesen, løgmanni, tá ið hann fyrrapartin var á fundi við Lars Løkke Rasmussen, forsætisráðharra.
"Í løtuni eru fleiri dømi um, at uttanríkispolitiska lógin forðar okkum í at leggja uttanríkispolitiskar ætlanir eftir egnum tørvi. Vit hava fleiri ferðir gjørt vart við, at vit vilja broyta lógina, so Føroyar fáa størri uttanríkispolitiskt rásarúm á økjum, vit sjálv hava ábyrgdina av. Hesar spurningar tók eg eisini upp á fundinum í dag," sigur Aksel V. Johannesen, løgmaður.
Danski forsætisráðharrin segði seg vóna, at partarnir í sátt og semju kunnu loysa avbjóðingarnar á uttanríkispolitiska økinum.
Umframt uttanríkispolitisku lógina, umrøddu Aksel V. Johannesen og Lars Løkke Rasmussen m.a. føroysku stjórnarskipanina og norðurlandamál.
Løgmaður kom aftur í gjárkvøldið.


text:
Tíðindaskriv frá Svimjisambandi Føroya
Komandi vikuskifti fara 22 føroyskir svimjarar til Danmarkar at kappast á Danske ÅrgangsMesterskaber, sum er danska meistarastevnan fyri svimjarar yngri enn juniorar og seniorar. Tað vil siga gentur upp til umleið 13 ár, og dreingir upp til umleið 15 ár.
Stevnan er í ár helvt um helvt í Haderslev og Kolding í Suðurjútlandi, soleiðis at yngsti aldursbólkurin kappast í Haderslev, og hin í Kolding. Føroyingar hava luttakarar við á báðum støðum, úr øllum føroyskum svimjifeløgum, sum í heilum liggja væl fyri til at gera seg galdandi í kappingini ímóti dønum.
Í bólki 2 er Tanja Skaalum úr SuSvim styrkismett til at verða nr 1 í 100 og 200 bringu, og Eyðbjørn Joensen úr SuSvim at verða nr 1 í 50, 100, 200 og 400 frí, umframt nr 2 í 100 blandað. Alvi Hjelm úr Ægir er mettur at verða nr 2 í 400 frí, og føroysku genturnar liggja til at verða í oddinum í 4×50 frí, 4×50 blandað og 4×100 blandað.
Í bólki 1 er Magnus Jákupsson úr HS styrkismettur at verða nr 1 í 100 og 200 rygg, Poula Ø. Mohr úr FS at verða nr 2 í 100 frí og nr 3 í 50 frí, Cecilia Eysturdal úr Ægir at verða nr 3 í 400 frí, og Birita Debes at verða nr 3 í 100 rygg. Og hartil eri fleiri føri har svimjarar í báðum bólkum kunnu væntast at koma í finalu.
Føroysku svimjararnir eru
- úr Suðuroyar Svimjifelag: Eyðbjørn Joensen, Tanja Skaalum, Guðrun Mortensen, Kristina Elin Thomsen, Sofus Bech, Erna Katrin Olsen
- úr Ægir: Alvi Hjelm, Victoria Eysturdal, Cecilia Eysturdal, Gunn Joensen
- úr Fuglafjarðar Svimjifelag: Óluva Jacobsen, Sunnleyg Eliasen, Jóhann Heðinsson, Poula Ø. Mohr, Jonna B. Thomsen
- úr Havnar Svimjifelag: Óli Mortensen, Markus Joensen, Magnus Jákupsson, Hjarnar Tórðarson
- úr Reka: Heðin L. Olsen, Turið S. Christiansen
- úr FLOT: Birita Debes
Føroyski hópurin fer avstað hósmorgunin 11. juni, og kemur heim aftur mánadagin 15. juni. Kappast verður fríggjakvøld, leygardag og sunnudag, við beinleiðis úrslitum á www.livetiming.se og www.svimjing.com/live
Ynskja tit fleiri upplýsingar kunnu tit ringja til venjaran Rúna Gaardbo 217106, ella formannin í Svimjisambandinum Jon Hestoy á tel. 59 45 55


text:
Orð: Jákup Justinussen
Jesus, tú veist hvat mær tørvar
Jesus, tú altíð ert hjá mær
Tí tú elskar meg so høgt
At tú doyði fyri meg á Golgata
Jesus, hvørt einasta hár telur tú
Jesus, hvørt orð ið eg sigi hoyrir tú
Hóast bønin tykist veik
Ja, so ert tú her hjá mær og hoyrir meg
Ja, tann dag á krossi tá tú doyði fyri meg
Tá mín synd var strikað
So eg kann sleppa inn í himmalin
Harri, kanst tú meg varðveita
Harri, hjálp mær at líta á teg
Til tann dagin tá tú kemur
So at eg kann sleppa inn í himmalin
Harri, eg biði for familju og vinum
At eg kann vísa teim til tín!


text:
Danjal av Rana 03.01.2018 (14:15)
Skurðlæknin verður kommunulækni
Heilsutrygd hevur sett Hanus á Lógv í starv sum kommunulækna í viðtalu 1 í Norðoya læknadømi.
Hanus á Lógv nam sær embætisprógv innan læknafrøði í 1988 frá lærda háskúlanum í Keypmannahavn. Hann hevur drúgvar royndir innan læknayrkið - bæði á sjúkrahúsum og í kommunulæknaviðtalum.
Í 1997 fekk hann serlæknagóðkenning innan kirurgi og virkaði sum skurðlækni í Svøríki og seinni sum vikarierandi yvirlækni á Klaksvíkar sjúkrahúsi.
Hann arbeiddi eisini í fleiri ár sum kommunulæknaavloysari í Norðoya læknadømi, áðrenn hann fyri trimum árum síðani fór undir at fáa sær serlæknagóðkenning innan almenn medisin.
Hanus á Lógv tekur við starvinum í Norðoya læknadømi 1. apríl 2018.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
í 2013 vóru sjúklingarnir ónøgdir við matin á B6, so í 2014 var spennandi at vita, um hetta var broytt. Hetta kannaðu vit við tveimum nøgdsemiskanningum.
í 2013 blivu sjúklingarnir á B6 spurdir, hvat teir hildu um matin á deildini. Sum heild vóru sjúklingarnir ikki serliga nøgdir við matin, serliga var tað millummálarnar, sum tey vóru ónøgd við. Vanligt var, at millummáli seinnapart var ein flís av franskbreyði við súltutoy afturvið einum kaffi- ella temunni. Heili 50% søgdu drekkamunnin vera vánaligan ella sera vánaligan í 2013.
Úrslitið frá fyrru nøgdsemiskanningini vísti okkum á, at okkurt mátti broytast. Sum liður í Kostverkætlanini bleiv maturin broyttur, áðrenn fasa 2 av Kostverkætlanini bleiv sett í gongd. Nógvar ymiskar broytingar vórðu gjørdar, m.a. var altíð ein flógvur rættur at fáa afturvið nátturðanum og ymiskar proteinríkar dessertir vórðu gjørdar. Egin uppskrift við róma, kvark og frukt (sera proteinrík).
Men serliga var tað seinnapartsdrekka, ið vit settu okkum fyri at broyta, nú helmingurin av sjúklingunum søgdu seg vera ónøgdar í 2013. Hetta broyttu vit:
Tá vit aftur spurdu sjúklingarnar um seinnapartsdrekka í 2014, vóru bert 8% ið søgdu seg vera ónøgd! Eisini starvsfólkini, bæði gongsgentur og sjúkrarøktarfrøðingar, søgdu matin vera nógv meira innbjóðandi at bjóða sjúklingum :-)
Stutt lýsing av nøgdsemi kann síggjast á postaranum, ið bleiv vístur fram í Lissabon í september 2015 (er á enskum) og sí annars spurnarblað og úrslit í vinstra bredda undir Nøgdsemiskanning.


text:
Leygarkvøldið ber til at síggja biografaktuella filmin “VOLD – I kærlighedens navn” í Norðurlandahúsinum.
25. november er altjóða dagur ímóti harðskapi yvirfyri kvinnum, og í tí sambandi hava Amnesty International, Kvinnuhúsið og Almannamálaráðið/Sig frá fingið nýggja og viðkomandi filmin til Føroya, upplýsa stigtakararnir í skrivi sent miðlunum.
Leikstjórin, Christina Rosendahl, fer sjálv at greiða frá undan sýningini og systir hennara, Pernille Rosendahl, fer at syngja nøkur løg eftir sýningina.
Talan er um ein heimildarfilm har kreppumiðstøðin DANNER í Keypmannahavn fyri fyrstu ferð nakrantíð hevur latið dyrnar upp fyri myndatólum og filmsgerð. Leikstjórin, Christina Rosendahl, hevur í fimm ár filmað og fylgt kvinnur, sum hava verið fyri harðskapi og børnum teirra. Í filminum sigur hon teirra søgur.
Sýningin er almenn og ókeypis.
Fyrireikararnir siga, at talan bert verður um eina sýning í Føroyum á hesum sinni, nevniliga leygarkvøldið 25. november klokkan 19, so gott er at møta í góðari tíð, fyri at tryggja sær ein sess, verður sagt.


text:
Ikki selja skinnið fyrrenn bjørnin er skotin, sigur eitt orðatak.
Tað máttu fraklendingar ásanna, tá teir taptu EM finaluna á heimavølli ímóti Portugal í gjár.
Áðrenn dystin í gjár vóru fleiri bilførarar, ið løgdu merki til, at franska fótbóltssambandið kanska hevði verið í so tryggir við dystarúrslitinum. Á veg inn í París, har dysturin skuldi spælast, sást blái bussurin við eyðkenda hvíta hananum prýddur við orðunum ‘CHAMPIONS D’EUROPE 2016’ og ‘MERCI’.
Um tað var góð fyrireiking ella ikki verður nógv kjakast um á sosialu miðlunum, men eitt sindur óheppið var tað, tá ikki gekk sum Frakland hevði ætlað. Í 108 minutti skoraði Eder og Portugal fór avstað við sínum fyrsta EM sigri og sendi heiðursbussin hjá Les Bleus tóman heimaftur.


text:
2017-05-19 14:23
Dimma
Tað hevur hepnast listakvinnuni við skapi og liti hegnisliga at endurgeva rørslurnar hjá fimleikarum. Myndirnar sýna venjingar, lop og sterkar rørslur – og tú fært eina fatan av styrki, ferð og fimi.
Astrid er kend listakvinna. Verk Astridar prýða stovnar o.a. runt um í landinum, so tey flestu munnu vera kunnug við hennara vøkru myndlist og tekningar. Eisini var hon í mong ár knýtt at Náttúrugripasavninum, har hon við síni kønu hond teknaði alskyns lívverur til framsýningar og útgávur. Millum annað kunnu nevnast myndatalvur og uppsløg við blómum, fuglum, fiskum og tarum, sum Náttúrugripasavnið gevur út, og sum er komið føroyingum almikið til gagns, ‒ ikki minst teimum, sum ferðast í bø, fjøru og haga og kunnu taka myndatalvurnar við. Eisini dagstovnar og skúlar kunnu hava almikið gagn av teimum. Harumframt hava túsundtals útlendingar ognað sær uppsløg og myndatalvur av Astridar hond; tað sigst, at tað nærum ikki er tað land í heiminum, har uppsløgini ikki hanga í sethúsum ella á stovnum.
Astrid hevur eisini teknað eitt stórt tal av frímerkjum við lívverum. Av øðrum listaverkum Astridar kunnu nevnast áseymað og bundin listaverk. So Astrid er fjøllistakvinna.
Nú ber so eisini til at njóta hennara verk í Fimi. Fimi er venjingarhøll í Gundadali hjá Tórshavnar kommunu, og varð hon tikin í nýtslu í mai 2010. Í dagtímunum er tað serliga skúlarnir, ið nýta høllina. Eisini nýta dagstovnar, fimleikafeløg og pensjónistar høllina til venjing.
Nú kunnu øll, bæði børn, ung og eldri, ið hava sína dagligu gongd í Fimi, frøast yvir hesar litføgru og prýðiligu skurðmyndir Astridar.


text:
Hesa vikuna hava svimjilærarar hjá Eysturskúlanum verið á lívbjargingarskeiði, sum royndartiltak hjá Eysturskúlanum, Mentamálaráðnum og Svimjisambandi Føroya, at tryggja at allir svimjilærarar á skúlanum hava góðkent lívbjargingarprógv. Onkrum einstøkum barst frá vegna sjúku og øðrum, men eru tey nú 15 har á skúlanum, sum kunnu vísa á galdandi lívbjargingarprógv.
Talan er um eina innleiðandi royndarverkætlan hjá Mentamálaráðnum og Svimjisambandi Føroya, at finna ein leist til at tryggja nøktandi lívbjarging í svimjiundirvísingini í føroyskum skúlum. Allir svimjilærarar fáa undirvísing í lívbjarging á Læraraskúlanum, og er hetta nú sum hjá lívbjargarum í almennum svimjihallum, ein reglulig roynd til at tryggja at tey eisini aftaná skúlagongd enn duga og orka at lívbjarga.
Undirvísarar og lívbjargingardómarar vóru Sørin S. Djurhuus, sum er ‘primus motor’ fyri lívbjargingarátakinum hjá Svimjisambandi Føroya, og Rúna Mortensen sum er lívbjargari og lívbjargingardómari hjá Svimjihøllini í Gundadali.
Sum skilst so var støðan góð í Eysturskúlanum, og hava vit í Svimjisambandinum tí bestemt alla orsøk til at halda, at hetta er ein gongd leið eisini á øðrum føroyskum skúlum. Og vit hava eisini longu verið úti á øðrum skúlum, sum av sínum eintingum hava biðið um lívbjargingarskeið. Eysturskúlin er tó nú so vítt sum vit vita, hin fyrsti í Føroyum ið kann breggja sær av, at øll svimjiundirvísing verður framd av lærarum ið hava galdandi lívbjargingarprógv.
Vegna Svimjisamband Føroya
Rókur í Jákupsstovu


text:
Atkomuviðurskifti til bygningar skulu tryggja atgongd fyri øll. Bústaðir og aðrar bygningseindir skulu hava beinleiðis atgongd útifrá ella umvegis felags atkomuleið útifrá.
Einbýlishús, tvíhús o.tíl. eru ikki fevnd av kap. 3.2 og kunnu gerast uttan beinleiðis atgongd útifrá.
Við atliti at tryggja atkomu fyri øll kann vísast til „DS 3028, Tilgængelighed for alle“, sum vísir dømi um, hvussu atkomuviðurskifti til bygningar kunnu gerast atkomuvinarlig fyri øll, eisini fyri fólk við rørslutarni.
Við atliti at atkomuleiðum, sum eisini eru rýmingarleiðir, verður víst til kap. 5, Brunaviðurskifti.
Við allar úthurðar skal vera atgongd uttan hæddarmun til bygningseindir og til møguligar lyftur í atkomuhæddini (veghæddini) í bygninginum. Møguligur hæddarmunur skal javnast í atkomuøkinum uttan fyri bygningin. Rampur kunnu nýtast.
Uttan fyri úthurðar skal vera eitt vatnrætt, fast og slætt øki á 1,5 m x 1,5 m, mált frá hongslasíðuni á hurðini. Tá hurðin gongur úteftir, skulu 0,2 m leggjast afturat økinum fram við framsíðuni á bygninginum. Økið uttan fyri úthurðar skal merkjast taktilt ella vera í øðrum liti enn tí, sum annars er uttanum.
Hurðartelefonir og tilkalliskipanir skulu vera soleiðis, at tað bæði hoyrist og sæst, at skipanin er virkin, og at samband er við móttakaran.
Tá ið tøl verða nýtt í hurðartelefonum og tilkalliskipanum, skal 5-talið merkjast við taktilum eyðkenni.
Ásetingin fevnir umframt um úthurðar eisini um hurðar í rýmingarleiðum og neyðdyr í atkomuhæddini (veghæddini) og hurðar til urtagarð, altan og terassu.
Atgongd uttan hæddarmun merkir, at trin ikki skulu vera millum lendið uttan fyri bygningin og eindirnar í atkomuhæddini (veghæddini) og møguligum lyftum. Atkoma umvegis ikki sjálvvirkandi lyftur (trappulyft og lyftipall), leysa skavirist o.tíl. er ímóti ásetingini.
Hædd á hurðargátt má í mesta lagi vera 25 mm.
Hurðartelefonir og tilkalliskipanir eiga at setast í eina hædd, sum er millum 90 og 120 cm yvir gólv/lendið.
Skeltir, ið venda sær til almenningin, og sum verða sett í almennar bygningar ætlaðir almennum tænastum, skulu vera lætt lesilig og greið, við týðuligum sniði og liti.
Um tørvur er á tí, kann punktskrift eisini nýtast.
Punktskrift (blindskrift) kann t.d. setast á skeltini við klisturbandsstrimlum, har punktskriftin er merkt ”taktilt” á klisturbandsstrimmilin.
Ásetingin er galdandi fyri kunningarskelting við inngangir í bygningar og vegleiðingarskeltir í sambandi við vesirúm og býtisvegir í bygningum.
Hurðarop skulu hava eina fría breidd á í minsta lagi 0,77 m, sbrt. „DS/EN 14351-1 + A1:2010, Vinduer og døre - Produktstandard, ydeevneegenskaber - Del 1: Vinduer og yderdøre uden brandmodstandsevne og/eller røgtæthedsegenskaber“.
Letur hurðin upp ímóti fólkinum, skal plássið við síðuna av hurðini mótsett hongslasíðuni vera í minsta lagi 0,5 m.
Glashurðar skulu hava merking, sum ger hurðina sjónliga.
Úthurðar skulu hava lættgangandi handtak, og skulu ganga lætt. Neyðuga orkan at lata hurðina upp má í mesta lagi vera 2,5 N (2,5 kg).
Hædd á hurðargátt má í mesta lagi vera 25 mm
Ásetingin fevnir um hurðar í felags atkomuleiðum, íroknað í minsta lagi eina hurð til hvørja bygningseind á øllum hæddunum í bygninginum.
Fría breiddin verður máld, tá hurðin stendur 90° opin.


text:
Hevur tú tørv á at IRF heintar spillolju, oljudálkað vatn ella tungoljuevju, so kann hendan tænasta bíleggjast her
Spilloljuverkið tekur ímóti:
• Spillolju
• Oljudálkaðum vatni
• Tungoljuevja
• Kjølvatni
• Vatni frá tangareinsing
• Vatni frá oljuskiljarum
• Deksvatn frá oljuboring
• Umframt annað eftir tørvi
Set teg í samband við IRF. Vit hjálpa tær fegin!
Vilt tú vita meira?
Spilloljuverkið hevur altjóða ISO 14001:2015 góðkenda umhvørvisstýrisskipan umframt at verkið er umhvørvisgóðkent.
Spilloljuverkið tekur árliga ímóti áleið 4.300 m³ av spillolju og oljudálkaðum vatni. Spilloljuverkið reinsar spilloljuna og selur hana til endurnýtslu.


text:
Jan Müller
10.01.2018 - 10:16
Ein kanning, sum norski SR bankin hevur gjørt um útlitini hjá oljuvinnuni í 2018, vísir, at olju- og gassfeløgini, ið virka í Norra, eru vorðin nógv meira bjartskygd um framtíðina skrivar Rogalands Avis. Meira enn 600 fyritøkur eru við í kanningini og eru meira enn 60% av teimum bjartskygd, tá hugsað verður um gongdina í 2018.
Olju- og gassídnaðurin væntar vaksandi virksemi og lønsemi í tíðini, sum kemur. Tað fer eisini at merkja fleiri fólk í arbeiði. ”Vit høvdu ikki roknað við tí, men oljustørvini eru komin aftur. Tað er gleðiligt og kemur óvart á okkum”, sigur Kyrre Knudsen, búskaparfrøðingur í SR-Bank. Kortini er tað ikki á øllum økjum innan olju- og gassvinnuna, at man væntar framgongd.


text:
Venjingardystir áðrenn landskappingina
Her er yvirlit yvir komandi venjingardystir hjá besta mansliðinum: 20. januar B36 - KÍ kl. 1200 24. januar E…
Leikarafundur
Leikarafundur hjá U17 D(árg 2001/02). íkvøld kl 20:45 á Kí loftinum Allir í ætla at spæla í 2018 eru vælkomnir Venjarin
Hava fingið danskan styrk
Felagið hevur fingið danskan styrk
Aðalfundur hjá KÍ
Ársaðalfundurin hjá Klaksvíkar Ítróttarfelag verður mánadagin tann 29. januar 2018 kl. 19:30 á KÍ loftinum. Skrá sambært lógum felagsins.
Hava styrkt um verjupartin
Felagið hevur fingið nýggjan verjuleikara í hópin.
Fingið styrk til álopspartin
Felagið hevur gjørt sáttmála við nýggjan útlendskan leikara.
Liðskiparin á U21 landsliðnum spælir í 2018 við KÍ
Hann hevur umboðað barndómsfelagið B68, NSÍ, danska Vendsyssel (í næstbestu donsku deildini) og til seinast Skála
Oddur nýggjur ungdómsvenjari
Ungdómsdeildin verður uppraðfest og tað merkir, at ein fulltíðar ungdómsvenjari nú verður settur í KÍ fyri komandi árini
Tann óhoyrdi ágangurin
ÍSF hevur gjørt ein faldara um kynsligan ágang í ítróttarfeløgum
Vaksin kr. 700,-
Barn nummar 1 kr. 700,-
Barn nummar 2 kr. 400,-
Barn nummar 3 kr. 100,-
Barn nummar 4 kr. 0,-
Viðmerkjast skal: Navn og føðidato.
Um tú ynskir at verða hvílandi limur, so er limagjald kr. 400,-
Peningurin fer til ungdómsarbeiðið.


text:
Hvat kann eg klaga um?
Tú kanst ikki klaga um alt til umboðsmannin. Men tú kanst altíð venda tær til okkum, um tú hevur ein trupulleika. Um vit ikki sjálvi kunnu hjálpa tær, kunnu vit seta teg í samband við onkran annan, ið kann hjálpa.
Tú kanst til dømis klaga til umboðsmannin:
- Um skúlin ella ein annar myndugleiki ikki vil hjálpa tær ella ikki ger nóg mikið fyri at hjálpa tær.
- Um skúlin ella ein annar myndugleiki hevur tikið eina avgerð, sum tú ert ósamd/ur í ella kedd/ur av.
- Um tú býrt hjá eini fosturfamilju ella á einum stovni, og tú heldur, at tú verður skeivt viðfarin.
Tú kanst ikki klaga til umboðsmannin um:
- Ein dóm
- Ein handil
- Tíni foreldur
- Tínar vinir


text:
Í Sosialinum 11. mars í 2016 siga 17 prestar í føroysku kirkjunum sína hugsan um, hvørt broyting í hjúnabandslógini til frama fyri samkynd merkir, at hjúnabandið stendur fyri hottafalli. Samstundis svara prestar, um teir ætla at signa samkynd, um uppskotið verður samtykt.
Bara ein av teim 17 prestunum sigur ja.
Uppgávur:
1. Hvussu nógvar fólkakirkjur eru, og hvussu eru tær skipaðar?
2. Hvussu stórur partur av fólkatalinum er limur í fólkakirkjuni?
3. Hvør er uppgávan hjá kirkjuráðnum?
4. Hvønn myndugleika hevur biskupurin?


text:
Bráðsjúkutrygging
- Kann teknast av øllum millum 18-49 ár.
- Kann bert teknast saman við Kjarnutrygging, Restskuldatrygging ella Viðskiftafólkatrygging.
- Tryggingin verður útgoldin um sjúkan verður staðfest í tryggingartíðarskeiðinum.
- Útgjaldið vil samsvara við ta teknaðu tryggingarupphædd.
- Tryggingin skal teknast innan tryggjaði fyllir 50 ár.
- Góðkend heilsuváttan krevst.
- Tryggingin verður útgoldin um tryggjaði fær eina hættisliga sjúku, áðrenn fylta 67 ár.
- Tryggingarupphædd kann teknast upp til kr. 200.000.
- Nýtist ikki at vera kundi í Suðuroyar Sparikassa, fyri at tekna eina Bráðsjúkutrygging hjá okkum.


text:
Verkfallið og Verkbannið á Dagstovnaøkinum er av !
14. Jan 2018
Vit lata upp aftur mánadagin 15.januar sum vanligt. Vælkomin øll somul ...
les meir
Verkfall og Verkbann á Dagstovnaøkinum
11. Des 2017
Føroya Pedagogfelag hevur lýst verkfall fyri limir, sum eru í leiðara- og varaleiðarastørvum. Hetta hevur ávirkan á dagstovnaøkið og á dagstovnavirksemið. Verkfallið byrjar týsdagin 12....
les meir
Felags jólahald
02. Nov 2017
Felags Jólahald verður Leygardagin 9.des kl.15-17 fyri børn,systkin,foreldur og starvsfólk við børnum, Nærri kunning á stovunum ...
les meir
Myndatøka
02. Nov 2017
Myndatøka við Sunrid í Gong verður Týsdagin 14. nov. Hon byrjar kl 9.00 at taka myndir av vøggustovubørnunum. ...
les meir
Summarfrítíðin 2018
02. Nov 2017
Í viku 29- 30 og 31 í 2018 verður minkað um virksemið á barnagørðunum og vøggustovunum í Tórshavnar kommunu. Eins og...
les meir
Felags foreldrafundur 24.okt kl.19
11. Okt 2017
Felags Foreldrafundur verður Týsdagin 24. okt kl 19-21 við Gitte Klein um Málmenning.Eisini verður val av Foreldraráðið fyri 2017/19 -- eitt umboð...
les meir
Ráðleggingardagur 27.okt / Stovnurin stongdur
04. Okt 2017
Sum kunnugt hava vit Ráðleggingardag Fríggjadagin 27. okt. Henda dagin er stovnurin stongdur. Vit brúka dagin til skeiðvirksemi....
les meir
Kunnandi foreldrafundir 26.og 27.sept.
13. Sep 2017
Vit bjóða tykkum til kunnandi foreldrafundir á stovunum ! Vøggustovuforeldur Týsdagin 26. sept kl. 17- 18.30 Barnagarðsforeldur Mikudagin 27....


text:
Eitt av mest eyðsýndu tónleikanøvnum á føroyska pallinum fyri nøkrum árum síðan, Guðrun & Bartal eru komin afturíaftur. Ein nýggj EP er á veg, og til ber at smakka tann nýggja tónleikin saman við bestubitum av fyrru útgávuni, tá ið tey fara á pall á Reinsarínum.
Konsertin á Reinsarínum verður hósdagin 17. august kl. 20. Hetta er fyrstu ferð tey spæla konsert við bólki, síðan tey góvu sína fyrstu útgávu Vónin er út í 2014.
Tey fara at spæla helmingin av hesi útgávuni, umframt okkurt av nýggju EP-ini, ið tey eru í holt við at leggja seinastu hond á saman við Sakarisi Emil Joensen.
Tey, ið manna bólkin hetta kvøldið, eru Guðrun Pætursdóttir Háberg, sum syngur, Bartal Augustinussen, sum spælir gittara, Torleik Mortensen, sum spælir bass, Mattias Kapnas, sum spælir tangentar og Hjørtur Háberg, sum spælir á trummur.


text:
Samløgur – søgur frá lívinum eftir deyðan
Í 2009 kom út stutt bók eftir amerikanska heilagranskaran, David Eagleman. Bókin eitur: Sum – tales from the afterlives. Sum heitið sigur, er hetta ein bók, ið sipar til ymisk lív eftir deyðan. Bókin er eitt smásøgusavn og blaðsíðurnar telja ikki meira enn 110.
Søgurnar eru um, hvussu David Eagleman hugsar at lívið kundi sæð út eftir deyðan. Tað, sum er heldur forvitnisligt og undrunarvert við søgunum er, at sambært Eagleman er lívið eftir deyðan viðhvørt ikki stórvegis øðrvísi enn tað er, meðan tú er á lívi.
Summar søgur taka støðið í lívinum á jørðini. Eittnú er ein søga, har ein persónur vaknar um morgunin, mussar konuna og børnini, fer til arbeiðis, sær starvsfelagarnar, men tað er bara tað, at í hesum lívinum eftir deyðan, hittir hann bara fólk, hann hevur hitt meðan hann var á lívi. Øll hini eru ikki til staðar. Onnur søga er um, hvussu strævið tað er at halda kosmos við líka. Hetta kann føra til beinleiðis angist. Onkrar søgur eru eitt sindur mýtologiskar, og spæla við tankan um, at Guð verður strongdur av síni egnu uppfinning – menniskjað.
Søgurnar venda líkasum mýtologisku frásøgnini um skapanina og ymiskar mýtologiskar frágreiðingar á høvdið so at tú sum lesari situr og hugsar um, at lívið eftir deyðan eisini kundi hent inni í høvdinum á hvørjum einstakum mennikja og ikki sum ein ókend endastøð.
Allar søgurna taka støðið í teimum trúgvum og tí, vit trúgva og halda. Alt hetta mennsikjaskapta, so sum wizzard of Oz, Narcissus og prismur, spegl og broytingar av ymiskum slag, eru gjøgnumgangandi evni í bókini.
Hetta er ein ógvuliga góð og hugvekjandi bók. Tað er ikki neyðugt at vera samdur við David Eagleman. Hetta er ikki eitt granskingarúrslit, men ein bók við góðum stuttsøgum.
Í Vencli, sum kemur í heyst, kunnu lesara gleða seg til at lesa nakrar av hesum søgum á føroyskum.
Vit prenta eina her
Samløga
Í lívinum eftir deyðan, endurlivir tú allar tínar upplivingar, men hesa ferð eru hendingarnar blandaðar umaftur og í aðrari raðfylgju: allar løtur, ið hava felags dygdir eru bólkaðar saman.
Tú brúkar tveir mánaðir til at koyra eftir gøtuni framman fyri húsini hjá tær, sjey mánaðir til sex. Tú svevur í tredivu ár og letur ikki eyguni upp. Í fimm mánaðir út í eitt blaðar tú í bløðum, meðan tú situr á vesinum.
Tú tekur alla pínuna í einum, allar sjeyogtjúgu pínufullu tímarnar samstundis. Bein brotna. Bilar sorast, húð verður skorin, børn verða fødd. Tá ið tú er komin ígjøgnum hetta, er restin av lívinum eftir deyðan líðingaleyst.
Men hetta merkir ikki, at tað altíð er hugnaligt. Tú brúkar seks dagar at klippa negl. Fimtan mánaðir at leita eftir burturmistum lutum. Átjan mánaðir at standa í kø. Tvey ár í keðsemi: tú starir út gjøgnum eitt bussvindeyga, situr í einari floghavn. Í eitt ár lesur tú bøkur. Eyguni verkja, og tað skriðar, tí at tú ikki kann fara undir brúsuna fyrr enn tín tíð er komin at fara undir eitt tveyhundrað daga brúsumaraton. Tvær vikur brúkar tú til at undrast á, hvat hendir, tá ið tú doyrt. Ein minutt til at fata, at kroppurin dettur. Sjeyoghálvfjers tímar til hurlivasar. Ein tíma, har tú varnast, at tú hevur gloymt navnið á onkrum. Tríggjar vikur, har tú varnast, at tú er farin skeivur. Í tveir dagur lýgur tú. Í seks vikur bíðar tú eftir grønum ljósi. Í sjey vikur spýr tú. Í fjúrtan minuttir upplivir tú sanna gleði. Í tríggjar mánaðir vaskar tú klæði. Í fimtan tímar skrivar tú undir. Í tveir dagar bindur tú lissur. Í sjeyogtrýss dagar hevur tú hjartasorg. Í fimm dagar er tú vilstur. Í tríggjar dagar roknar tú drykkipengar út á matstovum. Einoghálvtrýss dagar brúkar tú til at gera av hvørji klæði tú skal lata teg í. Í níggju dagar letur tú sum um, at tú veit, hvat tosa verður um. Í tvær vikur telur tú pengar. Í átjan dagar starir tú inn í køliskápi. Tær leingist í fýraogtredivu dagar. Í seks mánaðir hyggur tú eftir lýsingum. Í fýra vikur situr tú og hugsar um tú kundi brúkt tíðina til okkurt betri. Í trý ár svølgir tú mat. Í fimm dagar dregur tú rennilás og knappar knappar. Í fimm minuttir hugsar tú um, hvussu lívið hevði verið, um tú blandaði løturnar umaftur í aðrari raðfylgju. Í hesum partinum av lívinum eftir deyðan, ímyndar tú tær okkurt samsvarandi við Jarðarlívið, og ímyndin er eydnusæl: eitt lív, har hendingar eru býttar sundir í smá petti, ið kunnu svølgjast, har løtur ikki eru varandi, har ein upplivir gleði við at leypa frá einari hending til aðra sum eitt barn, ið loypur av staði á stað á tí brennandi sandinum.
David Eagleman
Oddfríður Marni Rasmussen týddi


text:
Ingi Samuelsen
08.12.2017 - 11:45
Mentan > Lívsstíls- & brúkaraevni > Matur & matgerð
Talan er um eina matstovu í fínara endanum, sum í dag letur upp í gomlu goymsluhølunum hjá Poul Hansens Heilsølu í Vágsbotni í Havn.
Far ikki skeiv/ur av, at hølini eru rátt innrættað við berum betongveggum og fríttliggjandi innleggingum. Hóast tað sær rátt út, er kelað fyri øllum smálutum í nýggju matstovuni, sum er í tveimum hæddum umframt uttandura terassu, sum ætlandi skal vera í brúk árið runt.
Tað er – sum ikki einaferð – samtakið Gist&Vist hjá Hotel Føroyum og Johannesi Jensen, stjóra, sum stendur fyri The Tarv.
Talan er um eina grillmatstovu. Ikki eitt ’steakhouse’ tí tað er ikki bara kjøt og búffar á skránni, men eisini – í stóran mun – fiskur og skeljadjór. Allur tann heiti maturin verður matgjørdur á kolgrill, sum skilst við koli, ið er serinflutt av Kuba.
The Tarv er heldur ikki bara ein matstova, men kallar seg eisini eina kokkteylbar, ið hevur gjørt tað til eitt eyðkenni at borðreiða við serligum kokkteylum. Tá talan er um øl, verður The Tarv eisini nakað serligt. Trý øl verða at fáa, tann kenda Gullhorn-ølin frá Mikkeller, og so tvær serbryggjaðar Tarv-ølir, ið matstovan hevur bílagt úr Belgia. Møguleiki verður eisini at keypa kubanskar vindlar í barrini í The Tarv – nakað, ið nógvir roykjarar hava saknað seinastu tíðina. Men vindlarnir skulu roykjast uttanfyri.
Matarseðilin bjóðar upp á spennandi kjøt, innflutt úr bæði Bretlandi, Danmark, Amerika og Spania. Sumt av kjøtinum so væl hingið, at tað verður kallað visnað.
Sum sagt verður fiskur eisini eitt sereyðkenni fyri The Tarv. Eisini her alt á grill – kjálkar, lippur, saltfisk, laks, rækjur og hummarar. Kanska ikki slíkur fiskur, sum fæst aðrastaðni í Føroyum.
Afturat grillmatinum er eisini ein serlig viðskeradeild – The Tarv kallar tað sjarkuttarí (charcuteri) – har væl hingnar skinkur verða skornar í pappírstunnar flísar. Til ber at smakka skinku, ið er turkað í føroyskum hjallum, men eisini heilt serliga svarthógva skinku úr Spania, ið hevur hingið í fleiri ár. Eitt serligt smakkupplivilsi av teimum heilt góðu. Skerpikjøt verður eisini at fáa í hesi deildini av matstovuni og matarseðlinum.
Innboðin høvdu møguleika at smakka nakrar av góðbitunum, tá The Tarv helt sokallað ’soft opening’ í gjárkvøldið. Í kvøld letur matstovan upp fyri almenninginum. Wi Ounsa úr Tailandi er høvuðskokkur, Eydna av Fløtum er vertinna/høvuðstænari og Erik Reidarson Klein er barrleiðari.
Sigast skal tó, at prísstøðið í nýggju matstovuni er í dýrara endanum. Helst er tað bara Koks, ið tekur meira fyri matin.
Sí eisini blogg við fleiri myndum, sum Birgir Kruse hevur skriva um The Tarv


text:
Sverri Egholm
28.09.2017 - 16:42
Tíðindi > Heilsa & Umhvørvi > Dálking
Nú slaktið stendur fyri durum, hevur brennistøðin IRF eina áheitan til øll. Áheitanin kann least her:
Visti tú, at tað, sum dálkar eina mest at brenna hjá IRF, eru seyðaskinn? Av hesi orsøk verður heitt á fólk, um at lata seyðaskinn til endurnýtslu hjá góðkendum móttakara.
Visti tú eisini av, at tá ið IRF fær nógvar fullar vembur inn at brenna, so viðførir tað dálkandi útlát frá skorsteininum? Tømið vemburnar — tað verjir umhvørvið.
Verjið umhvørvið:
• Latið ikki seyðaskinn til brenningar — tað dálkar.
• Tømið vemburnar — fullar vembur dálka.
• Latið blóð og annað vatn seta frá, áðrenn leivdir frá slakti verða burturbeindar.
• Latið innvøl og leivdir í plastposar, áðrenn tað verður latið í vanligu bingjurnar.
Hitin í ovninum hjá IRF er vanliga um 1.000 stig. Fer hitin niður á 850 stig, viðførir tað dálkandi útlát í roykinum. Um heystið, tá ið nógvar vátar leivdir frá slakti koma inn, kann tað verða trupult hjá IRF at halda ovnin nóg heitan, til tess at forða fyri dálkandi útláti. Vit heita tí á fólk, um at fylgja omanfyri nevndu vegleiðing, so vit í felag kunnu verja umhvørvið.


text:
Ingi Samuelsen
02.07.2015 - 18:15
Ítróttur > Ítróttur > Flogbóltur
Føroyska manslandsliðið vann í kvøld hálvfinaluna í flogbólti á Jersey. 3-1 gjørdist úrslitið.
Áland kom á odda í dystinum við at vinna fyrsta sett 25-23. Settið var sera javnt, og tað var annað settið eisini, men her vóru Føroyar við yvirlutan og vunnu 25-22.
Í triðja setti var spenningurin øgiligur, og tað var í veruleikanum her, at dysturin varð vunnin. Tað stóð á jøvnum bæði 24-24 og 25-25 áðrenn Føroyar vunnu settið 27-25.
Í fjórða setti var tað sum um luftin varð farin úr álendingunum. Føroyar komu lættliga framum 12-3, og hildu eina trygga leiðslu allan vegin ígjøgnum. Triðja sett varð vunnið 25-13, og harvið dysturin 3-1.
Vinnarin av hálvfinaluni skal spæla móti Saaremaa, sum bankaði Bermuda 3-0 í fyrru hálvfinaluni.
Finalan verður í morgin kl. 14.30.


text:
Faknevnd fyri Sjúkrakassafæið tilnevnd
Granskingarnevndin gjørdi á fundi mánadagin 26. mai av at tilnevna faknevndina, sum skal ráðgeva í sambandi við útluting av stuðli úr Sjúkrakassagrunninum. Tilnevningin varð gjørd eftir innstilling frá fyrisiting Granskingarráðsins.
Nýggja nevndin er sett soleiðis saman – nevnd í stavrað:
Aibritt á Plógv
Erland Viberg Joensen
Mogens Eriksen
Shahin Gaini
Turid Horn
Varafólk eru Jaspur Petersen og Sonja J. Jógvansdóttir.
Tað vóru partarnir, sum varaðu av Sjúkrakassagrunninum, sum eftir áheitan gjørdu uppskot til limir í faknevndina. Tey sum komu vóru boðin at senda uppskot inn vóru: Sjúklingaráðið, Meginfelag teirra brekaðu í Føroyum, Landsfelag Pensjónista, Fakfeløgini á almenna arbeiðsmarknaðinum, Fakfeløgini á privata arbeiðsmarknaðinum, Heilsumálaráðið og Umboð vegna Meginfelag Sjúkrakassa Føroya
Í samansetingini av nevndini er dentur lagdur á, at limirnir umboða ymsu partarnar, sum varaðu av Sjúkrakassagrunninum, og at teir hava fjøltáttaðar fakligar førleikar. Dentur hevur haraftrat verið lagdur á at seta saman eina nevnd, har limirnir samanlagt hava gott innlit í heilsugransking og – menning og strategiska týdningin av menning av heilsuøkinum.
Limirnir eru kunnaðir um tilnevningina í dag og bodnir til fyrsta fundin týsdagin 10. juni, har tey skulu skipa seg og fara undir arbeiði at lýsa stuðul leysan á høvuðsøki 1 og 2.
Á gransking.fo er neyvari kunning um Sjúkrakassafæið, tey trý høvusøkini, sum stuðul verður latin á, um faknevndina og um ognina í Magnus Heinasonar gøtu 20.


text:
Róðrarfelagið Knørrur hevði aðalfund í farnu viku. Nývalda nevndin hevur nú skipað seg, og Terji Reidarson Jacobsen er vorðin nýggi formaður í felagnum. Petur í Gong er næstformaður, Elsa Klein Olsen kassameistari, Maybritt við Strond skrivari, og nevndarlimur er Rúni Joensen.
Stungið er longu út í kortið. Størsta málið verður at markera 30 ára føðingardagin hjá RK komandi ár, og so skulu dagligu viðurskiftini kring felagið eisini skipast betur.
Við hesum fimm hevur RK fingið eina væl samansetta og spennandi nevnd. Vit ynskja teimum til lukku við valinum og allarbestu eydnu í arbeiðinum fyri felag okkara.
Frá vinstru á myndini: Terji, Rúni, Maybritt, Elsa og Petur.


text:
Orð: Bjarni Wiberg Joensen
Lag: Vandringsmenn
1. Langt burt frá tær við Noregs køldu strendur.
Eitt sólareyga stendur fyri mær.
Eg síggi teg, hvar enn mítt eyga vendur.
Nei, onga aðra mynd mítt eyga sær.
2. Tú fløvar hjarta mítt um bert eg síggi.
Eitt lítið tekin her av tíni hond.
Tað fløvar meg, ja, eins og summarlýggi.
Um okkum skiljir bæði hav og lond.
3. Hvar enn eg fari, minnini mær fylgja,
um teg og hvørja løtu tú mær gav.
Um teg nú teskar hvør ein lítil bylgja,
um teg nú teskar hetta stóra hav.
4. Alt her á jørð kann fána burt og kølna,
men kenslur mínar liva, doyggja ei.
Fyrr skal hvør blóma doyggja út og følna.
Fyrr eg skal gloyma, ganga aðra leið.
5. So vist sum sólin enn á himli lýsir,
hin sama stjørnan enn sum áður stóð.
So vist mítt hjarta heitar kenslur hýsir.
So vist eg lata vil mítt hjartablóð.
6. Eg sendi tær nú heilsu yvir havið,
og til tey børn tú givið hevur mær.
Eg elski tykkum nú og allar ævir,
eg minnist tykkum bert mítt hjarta slær.


text:
Tjóðveldi hevur sína upprunaligu stevnu, sum ikki verður broytt. Meðan stevnumiðini eru ítøkiligi politikkurin fyri, hvussu tjóðveldisstevnan skal útinnast í dagsins samfelag.
Í arbeiðinum hevur flokkurin tikið neyvt støðið í upprunastevnuni og havt sum mál at leita aftur til røturnar. Og burtur úr tí eru nýggir kvistar sprotnir, sum byggja á røturnar og grasrøturnar í tjóðveldisrørsluni.
Talan er um tey mest umfatandi stevnumiðini hjá Tjóðveldi nakrantíð. Politikkur og visjónir eru orðað fyri alt frá fullveldispolitikki til búskaparpolitikk, vinnupolitikk, sosial-, heilsu-og vælferðarpolitikki, útbúgving, mentan og list, orku- og umhvørvi, økismenning og útoyggjar, uttanríksipolitikk, eldrapolitikk, ungdómspolitikk, javnstøðupolitikk, ítróttarpolitikk og so framvegis.
Sostatt ber til hjá øllum at kunna seg við hugsjón, sjónarmið og ætlanir floksins á øllum samfelagsøkjum.


text:
« Back to list
[This text is not available in English]
Kvinnubrot
[This text is not available in English]
Menningardagur fyri kvinnur virknar á føroyska arbeiðsmarknaðinum. Fá íblástur til sjálvsmenning frá eini røð av fyrilestrum og hugleiðingum um leiklutin sum kvinna í Føroyum.
Kvinnubrot var fyrstu ferð í januar 2017. Hetta er ætlað at vera eitt afturvendandi tiltak hvørt ár. Tað er upplagt hjá virkandi kvinnum á arbeiðsmarknaðinum og teirra arbeiðsgevarum at vera við hendan dagin.
Hvørt ár eru ymsir fyrilestrahaldarar frá ymiskum yrkjum. Tey bera fram sína søgu og greiða frá amboðum, ið eru hent at brúka við hús og til arbeiðis. Hesa ferð hava vit leiðarar, býráðslim, námsfrøðing, sniðgeva, sálarfrøðing, undirhaldara og onnur.
Temaið fyri dagin er: At skara fram úr fjøldini, og hvat tað ber við sær.
At byrja árið við einum slíkum upplyftandi og frískligum átaki er ein góður máti at fáa huglagið og framleidni á starvsplássinum í topp.
Vit byrja við einum góðum kaffimunni og onkrum løttum afturvið kl 10:00, og so seta vit okkum at lurta eftir fyrilestrunum. Vit veita mat og drykkivørur ígjøgnum dagin.
Takið vinkonuna ella starvsfelagan undir armin og møtið fjølment.


text:
June-Eyð Joensen
Indlæst på færøsk af Hennie Maria Reginsdóttir Samuelsen
Jól eru ein kristin høgtíð, sum verður hildin frá 24. til 26. desember. Vit halda jól til minnis um Jesu føðing.5
Tað eru fýra sunnudagar í advent, og hvønn sunnudag fyri jól tendra vit eitt ljós í adventskransinum.7
Sankta Lusia er eitt halgimenni, sum vit minnast 13. desember. Tá ganga børn lusiugongu.9
Nógv verður gjørt fyri at lýsa hesa myrku tíðina upp. Ljósketur hanga runt um nógv hús, og í vindeygum lýsa jólastjørnur.11
Nógv børn fáa kalendaragávur ella adventsgávur í desember. Fyrr fingu børnini bara í hosuna jólamorgun.15
Sertakir føroyskir jólasiðir síggjast best í mati. Fyrr var vanligt at eta ræstan fisk og sperðil á jólum. Nú eta tey flestu dunnu, gás ella ræst kjøt.17
Jólaprýðið verður tikið niður trettanda, 6. januar, sum er dagurin til minnis um teir tríggjar vísmenninar.21
Foto/ Myndir/ Asseq/ Valokuva/ Guvvieh:
S1+8+10+20+22: Ingvard Fjallstein
S4+12+14+16+18: June-Eyð Joensen
S6: Thordis Dahl Hansen


text:
Josh Groban
Joshua Winslow "Josh" Groban, føddur 27. februar 1981, er ein amerikanskur sangari, tónaskald, tónleikaframleiðari og sjónleikari. Fyrstu fýra soloplátur hansara seldu allar multiplatinum, og var í 2007 nummar eitt sum best seljandi tónleikari í USA, við 22.3 milliónum plátum seldum.[1] Í skrivandi stund (2015) hevur hann selt yvir 25 milliónir plátur uttanfyri USA.
Josh las upprunaliga drama, men broytti meining og skifti til sang tá rødd hansara broyttist. Hann gekk í skúla í Los Angeles County High School for the Arts, sum er ein fríur almennur miðnámskúli á økinum hjá California State University, og har næmingarnir fá eina konservatorium líknandi útbúgving. í 1998 sendi sanglærari Josh sendi eitt band við honum syngjandi "All I Ask of You" frá sangleikinum The Phantom of the Opera til vin sín og tónleikaraframleiðara David Foster. David Foster ringdi til Josh, og bað hann at øva sangin "The Prayer" saman við Celine Dion, av tí at Andrea Bocelli sum skuldi syngja sangin var ov seinur, og kundi ikki møta fyrr enn seinni um kvøldið. Hetta var fyrir Grammy virðislønarhandanina 1998.[2] Stutt eftir hetta var Josh gestur í talkshowi Rosie O'Donnell, og við sum eykaleikari í tveimur pørtum av sjónvarpsrøðini Ally McBeal.
Innihaldsyvirlit
Diskografi[rætta | rætta wikitekst]
Tónleika ferðir[rætta | rætta wikitekst]
- Closer Tour (2004–2005)
- Awake Tour (2007)
- Before We Begin (2010)
- Straight to You Tour (2011)
- All That Echoes World Tour (2013)
- Summer Symphony Tour (2014)
Film og sjónvarpsleiklutir[rætta | rætta wikitekst]
Josh Groban hevur 6 ferðir verið gestur hjá Oprah Winfrey, eisini hevur hann verið gestur hjá The Ellen DeGeneres Show, Larry King Live, The Rosie O'Donnell Show, Tim & Eric Awesome Show, Great Job!, The Tonight Show with Jay Leno, 20/20, Today, Macy's Thanksgiving Day Parade, Super Bowl XXXVIII, and Jimmy Kimmel Live.Hann hevur eisini fleiri ferðir verið gestavertur í morgunsendingini Live with Regis and Kelly ímillum 2006 og 2014.
Josh spældi leiklutin sum Malcolm Wyatt, ein kórdrong, í tveimur partum í sjónvarpsrøðini Ally McBeal í 2001, og hann hevur verið gestaleikari í tveimur pørtum av sjónvarps sangrøðini Glee sum hannsjálvur. Josh hevur somuleiðis verið gestaleikari í tveimur pørtum av amerikonsku útgávuni av skemtirøðini The Office, sum beiggji ein av høvuðsleikarunum í 2011 og 2012.[3]
Josh hevur ein lítlan leiklut í skemtifilminum Crazy, Stupid, Love. (2011) sum ein løgfrøðingur og sjeikur ein av høvuðspersónunum.
Summarið 2014 var Josh vertur í sangkappingini Rising Star. Dómararnir í sendingini, sum líkjist X-Factor og American Idol, vóru rapparin Ludacris, poppsongkvinnan Kesha og og countrysangarin Brad Paisley.
Góðgerðarsemi[rætta | rætta wikitekst]
Josh groban hevur spælt i nógvum góðgerðartiltøkum millum annað VH1 Save the Music (2005), Tsunami Aid: A Concert of Hope (2005), Fifth Annual Adopt-A-Minefield concert (2005), 2nd Annual Grammy Jam (2005), Live 8 (2005), The Heart Foundation Gala (2005), og David Foster and Friends Charity Gala (2006). Hann sang eisini solo í lagnum We Are The World 25 for Haiti (2010).
Hugtikin, eftir eina ferð saman við Nelson Mandela til Suður Afrika í 2004, setti Josh fondin "Josh Groban Foundation to help children in need through education, healthcare and the arts" Nelson Mandela gjørdi eisini Josh til ein ambassadør í "Projekt 46664", sum var ein verkætlan, ið skuldi vísa heiminum fylgjurnar av HIV/AIDS í Afrika
Í 2007 gav Josh Groban 150.000 dollarar til Charlotte-Mecklenburg Schools til at fíggja tónleika frálæru.
Hvørji jól fer Josh eina handilsferð í við fondi sínum Toys-for-Tots, har hann keypir leikutoy í jólagávur til barnafamiljur, sum eru illa fyri fíggjarliga á jólum. Alt hetta er bert ein brotpartur av fondum, verkætlanum, og peningagávum, sum hann hevur verið settur í samband við.


text:
Fornílegur hjá húsdjórum í útnorðri, ein verkætlan
07-01-2017
Á ferðum teirra í útnorði førdu niðursetufólkini við sær ymisk sløg av húsdjórum. Nógv av hesum djórum hava síðani 9. og 10. øld verið týðandi partur av landbúnaðinum í hesum økjum.
Hóast seyðasløgini í Norðurlondum eru rímiliga væl lýst, hvat ílegum viðvíðkur, so standa fleiri spurningar um uppruna og menning av skipanum ósvaraðir. Ein granskingarverkætlan, sum Fornminnissavnið luttekur í, hevur sum høvuðsendamál at staðfesta upprunan hjá seyði og rossum í útnorðri. Eitt annað endamál er at skilja valið av ymiskum sereyðkennum við atliti at tí, ið fáast kundi burtur úr hesum djórum eins og at skilja átrúnaðarliga og siðbundna týdningin, ross høvdu í víkingaøld. Við verkætlanini fer at bera til at skilja, hvussu skjóta menningin av búsetingini í útnorði skapti seyða- og rossasløg við teirra sereyðkennum í hesum serliga umhvørvinum, og hvussu hesi eru broytt tey mongu árini síðani landnámið.
Seyður hóskar seg framúr til landsløg og veðurlagið í oyggjasamfeløgunum í útnorði, og hesir seyðir tæntu einum nýtsluendamáli í víkingaaldarsamfelagnum við øllum tí, teir kastaðu av sær til matna eins og ull til klæði upp á kroppin. Seyðurin gjørdist skjótt búskaparliga týdningarmesta húsdjórið í útnorðri, men vit kenna lítið til ílegusamansetingina av víkingaaldar seyðinum ella íkast teirra til nútímans seyðasløgini. Higartil er greiningin av sonevndari aDNA - ”ancient” ella “gamlari” ílegu - av seyði rættiliga avmarkað. Hinvegin hevði rossið ein heilt annan samfelagsligan leiklut við tað, at tað hevði avgerandi mentanarligan og siðbundnan týdning í víkingaøldini, umframt at tað varð nýtt til flutning bæði til gerandis - í sambandi við landbúnað – og til krígsførslu.
Ætlanin er at greina beinatilfar, funnið úr fornfrøðiligum rannsóknum í útnorðri og Skandinavia og hesi fara at verða sammett við nútímans seyðasløg í hesum økjum. Við at nýta mest framkomið tvørvísindaligt arbeiðslag í sambandi við greining av gomlum ílegum, fer hetta at seta okkum før fyri at fáa til vega eitt heilt serligt dátusavn, har vit m.a. fara at kunna síggja breið landafrøðilig mynstur og meiri samfelagslig viðurskifti við atliti at, hvussu seyðahaldið hevur verið tá á døgum.
Luttøka og fígging
Verkætlanin verður stýrd frá Landbúnaðarháskúla Íslands í Reykjavík í samstarvi við náttúruvísindafólk á lærdu háskúlunum í Oslo og Kuopio í eystur Finlandi, umframt við Tjóðminjasafn Íslands, Fornminnissavnið, lærda háskúlan í Cambridge við vísindafólk innan ymisk yrki, so sum forndjórabeinafrøði og fornfrøði á øðrum stovnum.
Í døgunum 3-6. oktober 2016 varð skipað fyri verkstovu innan verkætlanina á íslendska landbúnaðarháskúlanum í Reykjavík við luttøku av vísindafólkum úr Noregi, Finlandi, Svøríki, Danmark og Estlandi umframt Íslandi og Føroyum. Í døgunum 24. oktober til 4. november vitjaði íslendski forndjórabeinaserfrøðingurin Albina Hulda Pálsdóttir, ið starvast á landbúnaðarháskúlanum í Reykjavík, Fornminnissavnið, har hon saman við føroysku verkætlanarluttakarunum, fornfrøðingunum Símun V. Arge og Helga D. Michelsen, hevur valt út beinatilfar til sýnistøku og endaliga greiningar.
Føroyska beinatilfarið, sum í fyrstu syftu skal metast um, hvørt tað er nýtiligt til endamálið, stavar frá fornfrøðiligu rannsóknunum í Durhúsi á Eiði, undan Argisbrekku við Eiðisvatn, í Uppistovubeitinum í Leirvík, í Kirkjubø, undir Junkarinsfløtti og á Sondum heima á Sandi. Eisini fer at verða mett um, hvørt tiltikni Dímunarseyðurin, sum hevur verið mettur at stava frá aldargomlum seyðaslagi, men sum varð avtikin í 1860-árunum, eisini kann verða nýttur í hesum sambandi.
Íslendski granskingargrunnurin RANNÍS stuðlar verkætlanini fíggjarliga. Kanningarferðin til Føroya og vitjanin á Fornminnissavninum varð stuðlað av Fróðskaparsetri Føroya og íslendsku deildini av Letterstedska Föreningen.
Símun V. Arge


text:
Um
Føroyska barnahjálpin er føroyskur sjálvsognarstovnur við høvuðssæti í Føroyum.
Endamálið:
Endamálið hjá Føroysku barnahjálpini er at útvega fátækum børnum í menningarlondum varandi hjálp við skúla, útbúgving og læknahjálp.
Stuðulsforeldraskipan:
Skúlagongdin hjá næmingunum verður stuðlað gjøgnum stuðulsforeldraskipan.
Varandi hjálp:
Ver við til at veita haldgóða og varandi hjálp: Eitt av loysnarorðum Barnahjálpinar er, at úbúgving er hjálp til sjálvhjálp. Tí er øll hjálp til Føroysku barnahjálpina haldgóð og varandi.
Samband:
Samband fæst við Barnahjálpina við at ringja á telefon 222585 ella 222085.
T-postur: abc@barnahjalp.fo
Ynskir tú at tekna teg fyri at stuðla barni, kanst tú skriva til Andreu Niclasen á andrea@barnahjalp.fo ella ringja til hennara á 283456.
Postadressan er:
Postrúm 163
700 Klaksvík


text:
Hvussu ofta tekur Landssjúkrahúsið praktikantar?
Eftir avtalu. Tey flestu eru frá Professionshøjskolen Metropol. Nøkur hava verið frá Næstved og Århus. Næsta ár koma tvey frá Esbjerg.
Hvussu leingi varir starvsvenjingin?
Starvsvenjingin er millum 4 - 6 vikur, alt eftir, hvat modul talan er um.
Hvussu nógv lesandi eru hvørja ferð?
Tað er sum oftast bert ein lesandi í hvørja ferð.
Yvirskipað krøv
Skúlarnir hava hvør síni yvirskipaðu krøv, sum tey lesandi skulu náa í starvsvenjingini. Tað verður gjørd ein avtala millum skúlan og okkum, hvat tey lesandi skulu.
Onkuntíð hava tey verið eini viku á rannsóknarstovuni á Klaksvíkar Sjukrahús ella Suðuroyar Sjúkrahús og so restina á rannóknarstovuni á Landssjúkrahúsinum.
Á rannsóknarstovuni á Landssjúkrahúsinum eru 5 sergreinar og ein biobanki
Tey 5 serøkini eru:
1. Klinisk immunologisk deild/Blóðbanki.
2. Klinisk biokemisk deild
3. Klinisk mikrobiologisk deild
4. Klinisk patologisk deild
5. Klinisk nuclearmedisinsk deild
Samband: Marita Simonsen, bioanalytikara undirvísari, Rannsóknarstovan, Diagnostiski depilin, T-postur: lsmarsi@ls.fo


text:
Í dag varð heildarætlanin “Talgildu Føroyar” løgd fram í Norðurlandahúsinum. Talgildu Føroyar er verkætlan, sum skal savna allar almennar talgildar tænastur á einum stað, og harvið gera tænastuna lættari, betri og bíligari fyri samfelagið og borgaran. Men spurningurin er, hvussu trygg atkoma verður tryggjað øllum føroyingum.
Talgildur samleiki fyritreyt
Einstøku stovnarnir hava seinastu árini í stóran mun hvør sær ment ymiskar talgildar skipanir, og er Talgildu Føroyar tí uttan iva nýbrot og ein sera spennandi verkætlan, sum landsstýrismaðurin í vinnumálum og landsstýrismaðurin í fíggjarmálum í felag hava tikið stig til. Lætt er eisini at vísa á fyrimunir við skipanini – bæði fyri tað almenna og fyri borgaran.
Hinvegin er álvarsligt, at allar almennar upplýsingar og alment samskifti verður savnað á einum stað. Borgarin fær sjálvsagt lættari atgongd til persónligar upplýsingar, men avbjóðingin liggur t.d. í, at ein talgildur samleiki verður fyritreyt, um borgarar trygt skulu avgreiða øll viðurskifti síni á einum stað.
Atkoma fyri øll
Á fundi við verkætlanarbólkin fyri “Talgildu Føroyar” mánadagin staðfesti MBF, at brekøkið enn ikki er hugsað sum partur av verkætlanini, og er hetta sera álvarsligt.
Hetta gevur MBF nógvar ósvaraðar spurningar. Hvussu er við atkomu fyri tey, ið t.d. hava kognitiv brek og tey, ið hava niðursettan førleika í armum og hondum, ella tey, ið eru blind, deyv og lesiveik. Og hvat verður gjørt, um onkur ikki er førur fyri at umsita talgilda samleika sín?
Í tíðindunum á middegi í dag varð víst á, at talan er um eina føroyska loysn, og at tey hava fingið íblástur úr Estlandi. Hevur Estland kanska hugsað atkomu fyri øll?
MBF boðið at luttaka
MBF varð boðið at luttaka í samband við framløgurnar í dag. Men trupulleikin var, at tað, sum MBF skuldi bera fram í Norðurlandahúsinum, skuldi stýrast av verkætlanarbólkinum. Eisini metti MBF, at alt ov nógvir ósvaraðir spurningar vóru viðvíkjandi brekøkinum. Tí valdi MBF ikki at luttaka.
Vert er kanska eisini at viðmerkja, at nú verkætlanin alment varð løgd fram, var ongin teknmálstulkur bílagdur. Deyv í Føroyum høvdu tí onga atgongd til framløguna í dag.
Ósvaraðir spurningar
Hvussu ætlar politiski myndugleikin at liva upp til niðurstøðurnar frá ST nevndini um at skipa so fyri, at fólk, ið bera brek fáa atgongd á jøvnum føti við onnur til kunning, samskifti og tænastur, sum eru opin fyri ella gjørd til almenningin?
Hvussu ætlar politiski myndugleikin at loysa avbjóðingina viðvíkjandi talgildari undirskrift og atkomu annars, so fólk, ið bera kognitivt brek, niðursettan førleika í armum og hondum, eru blind, deyv ella lesiveik verða javnsett?
Áheitan
MBF vil við hesum heita á politisku skipanina skjótast gjørligt, at tryggja, at “Talgildu Føroyar” verða fyri øll, eisini fólk, ið bera brek.
MBF mælir eisini til, at støða verður tikin til, hvør skal umsita talgildu undirskriftina, um brúkarin av einari ella aðrari orsøk ikki sjálvur er førur fyri at umsita hana.
Sjálvsagt er, at tann, ið má geva øðrum persóni atgongd til allar persónligu upplýsingar sínar, verður rættiliga sárbærur. Tí skal trygg atkoma tryggjast, so ongin óviðkomandi sleppur fram at persónligum upplýsingum. Og um neyðugt er at geva fulltrú, hvør skal tá hava hana?
Harmiligt er, at allir føroyingar ikki eru tiknir við frá byrjan, og vónar MBF, at politiski myndugleikin tekur hetta í álvara og fær hetta í rættlag.


text:
Kom og heilsa uppá Rynkeby súkklararnar!
Fráferðin hjá ársins súkklarum hjá Team Rynkeby Føroyar til Paris byrjar hósdagin. Um kvøldið verður lagt frá landi við Norrønu til Danmarkar, haðani súkklast skal allan vegin til Paris, alt til frama fyri krabbameinstakt børn.
Undan fráferðini gera súkklararnir ein túr hósdagin, har steðgað verður á ymsum støðum á leiðini úr Klaksvík til Havnar.
Parisferðin byrjar sostatt í Klaksvík, har Klaksvíkar Kommuna og Krabbameinsfelagið í lítlari almennari samkomu á Helnabrekku heilsa uppá súkklararnar og senda teir avstað. Súkklað verður framvið Klaksvíkar Sjúkrahúsi, og síðan heldur leiðin suðuryvir.
Farið verður úr Klaksvík kl. 11.45, og hálvan tíma seinni verður støðgað við Bátasavnið í Leirvík, har Eysturkommuna tekur ímóti. Kl. 14.00 verður móttøka á havnarlagnum á Toftum har Nes kommuna tekur ímóti. Kl. 16.00 tekur Sunda kommuna ímóti við Margáir í Streymnesi og kl. 18.00 tekur Tórshavnar kommuna ímóti við Reinsaríið í Havn.
Á ferðini úr Klaksvík til Paris eru 44 súkklarar og 11 hjálparfólk.
Øll eru hjartaliga vælkomin til Margáir hósdagin 6. juli kl.16.00 at heilsa uppá súkklararnar áðrenn tey fara avstað.
G.G. Grein frá portalinum.
Myndin er frá tiltakinum í 2016.


text:
Ein sólskinssøga. Soleiðis kanst tú stutt lýsa HDYGD. Virkið hevur eina langa søgu, sum strekkir seg heilt aftur til 1968, og virkið hevur verið í støðugari menning líka síðan. Í dag stendur HDYGD sum ein háborg, tá ið um ræður føroyska framleiðslu. Allar vørur og tænastur, sum HDYGD veitir, hava føroyskt íslett.
HDYGD framleiðir og selur vindeygu, hurðar og húsaklædningar og veitir eisini monteringstænastur. Tað, sum er serligt við vørunum hjá HDYGD, er ikki bara tað, at tær eru framleiddar í Føroyum, men eisini, at tær eru framleiddar við atliti til serliga føroyska veðurlagið, ið krevur serliga høga góðsku. Tilfarið, ið verður innkeypt til framleiðsluna, er fyrsta floks, soleiðis at tann framleiðslan, sum verður framd á virkinum, somuleiðis er fyrsta floks.